text:
1E a vaka kina mai Ikoniumi. E rau a lako ki na nodra valenilotu na Jiu ko Paula kei Panapasa. E rau la'ki vosa kina ka yaco me ra vakabauta kina e lewe vuqa na Jiu kei ira na kai veimatanitu tani. 2Ia ko ira na Jiu ka ra sega ni vakabauta era sa qai vakauqeti ira ga na kai veimatanitu tani me ra saqati ira era sa yaco me ra vakabauta. 3E rau sa mani tiko kina vakadede ka vosa vakadodonu tiko e na vuku ni Turaga. A sa vakadeitaka na Turaga ni sa dina na nodrau i tukutuku me baleta na nona loloma, e na kaukauwa sa solia vei rau me rau cakava rawa kina na veicakacaka mana kei na veika veivakurabuitaki. 4E ra sa mani tawase rua na lewe vuqa e na koro koya; e dua na i wase era to vei ira na Jiu, ka dua tale na i wase era to vei rau na i apositolo. 5Ia era sa qai nakita e so na Jiu kei ira e so na kai veimatanitu tani me ra vakacacani rau ka vakaviriki rau e na vatu. 6Ia ni rau sa kila na i apositolo na ka koya e rau sa qai dro ki na koro ko Lisitira, kei Tapi mai Laikaonia kei na veivanua vakavolivolita, 7ka rau vunautaka kina na i Tukutuku Vinaka. 8E a tiko mai Lisitira e dua na tamata lokiloki; e a sa lokiloki sara tu ga mai ni sa qai sucu, ka sega sara ga ni bau lako rawa. 9E a vakarogoci Paula tiko ko koya e na gauna e vosa tiko kina. A sa wanonovi koya matua ko Paula, ka raica ni sa tu vua na vakabauta me vakabulai kina. 10Sa qai kaya e na domo levu ko Paula, “Tu cake vakadodonu e yavamu!” Sa qai lade cake sara ko koya ka tekivu me veilakoyaki. 11Ia ni ra sa raica na lewe vuqa na ka sa cakava ko Paula, era sa qai tabalaka cake na domodra ka kaya e na vosa vaka-Laikaonia, “E ra sa rairai mai vakatamata vei keda na kalou!” 12Era sa vakatokai Panapasa me ko Seusi, kei Paula me ko Eremesi, ni sa i koya ka dau vosa tiko vei rau. 13E vaka tale ga kina na bete i Seusi ka tiko na nona burekalou e na matamata ki na koro. Sa kauta yani ki na matamata ni koro e so na bulumakau kei na so na senikau, ka vinakata me ra vakacaboisoro vata kei ira na lewe vuqa vei rau na i apositolo. 14Ia ni rau sa rogoca ko Panapasa kei Paula, e rau sa qai dresulaka na nodrau i sulu, ka cici yani ki na kedra maliwa na lewe vuqa, 15ka qolouvaka, “O i kemuni na turaga, a cava ko ni cakava kina na veika oqo? Keirau tamata tale ga vakataki kemuni ko i keirau! Ia keirau sa mai vunautaka vei kemuni na i Tukutuku Vinaka mo ni saumaki kina mai na veika macawa oqo ki vua na Kalou bula, o koya ka a buli lomalagi kei vuravura, kei na wasawasa kei na veika kece ga e tu kina. 16E a laivi ira na veimatanitu ko koya e na veitabatamata sa oti yani me ra dui muria ga na nodra sala. 17Ia e a sega ga ni laiva ko koya me sega na nona i vakadinadina, ka ni sa dau caka vinaka tiko ga, ka dau solia mai vei kemuni na uca mai lomalagi kei na vuata e na kena gauna. Sa dau solia vei kemuni na kakana ka sa vakamarautaka na lomamuni” 18Ia ni sa tau oti na vosa oya, e se dredre ga na tarovi ira rawa na lewe vuqa, ni ra sa via vakacaboisoro tiko ga vei rau. 19Ia era sa qai yaco yani kina e so na Jiu mai Anitioki mai Pisitia kei Ikoniumi. Era qai vakauqeti ira na tamata, ka ra mani vakaviriki Paula e na vatu ka yarataka ki na i bili ni koro, ni ra nanuma ni sa mate. 20Ia ni ra sa mai tu vakavolivoliti koya na tisaipeli, sa qai tu cake mai ka lako sara ki na koro. E na siga ka tarava e rau sa lako sara ki Tapi. 21E kea e rau sa vunautaka kina na i Tukutuku Vinaka, ia ni rau sa rawa oti kina e so na tisaipeli, e rau sa qai lesu yani ki Lisitira, kei Ikoniumi kei Anitioki. 22E rau sa vakadeitaka na lomadra na tisaipeli ka vakauqeti ira me ra tu dei e na vakabauta, ka kaya, “Sa dodonu me da na sota kei na vuqa na ka rarawa e na noda curu ki na Matanitu ni Kalou” 23E rau sa qai lesia e so me nodra qase e na veivavakoso lotu. Ni sa oti na nodra masumasu kei na lolo, e rau sa qai tataunaki ira ki vua na Turaga, o koya era sa vakabauta. 24Ni rau sa lakova oti na vanua vaka-Pisitia, e rau sa mani yaco ki Pamifilia. 25E kea e rau sa qai vunautaka kina na i tukutuku vinaka e na koro ko Perika. Oti oya e rau sa gole ki Atalia. 26Mai kea e rau sa qai soko ki Anitioki, mai Siria, na koro e rau a vakacabori taumada kina ki na kaukauwa ni Kalou me baleta na cakacaka e rau sa qai vakaotia mai oya. 27Ia ni rau sa yaco ki Anitioki, e rau sa vakasoqoni ira vata na i vavakoso lotu, ka rau sa qai tukuna na veika kece ga ka sa cakava vata kei rau na Kalou, kei na nona sa dolava na katuba ni vakabauta vei ira na kai veimatanitu tani. 28E rau a tiko e kea vata kei ira era sa lotu e na dua na gauna balavu.
Copyright
Learn More


c: text/html

text:
Download presentation
Presentation is loading. Please wait.
Published byNathalia Barboza Modified about 1 year ago
1
2
Me da seretaka mada Na loloma ni Kalou, Ni da sa yacova rawa Na yabaki vou oqo; Seretaka na loloma Eda sa bula kina, Ka sa rawa ga vei keda Me da soqoni vata.
3
Sere ga, sere ga, Vei Koya na Turaga; Sere ga, sere ga, Ni sa yabaki vou.
4
Ka ni marau dina sara Noda soqoni oqo, Me da vakacaucautaka Na loloma ni Kalou; Me da seretaka mada Nona loloma levu, Ni sa tau wale vei keda Ka sa sega ni mudu.
5
Sere ga, sere ga, Vei Koya na Turaga; Sere ga, sere ga, Ni sa yabaki vou.
6
E na yabaki makawa Eda rawata kina Nona veivakalougata Sa dau ka levu sara. Me vakatalega kina E na yabaki oqo, Me da soli keda sara Kivei Koya na Kalou.
7
Sere ga, sere ga, Vei Koya na Turaga; Sere ga, sere ga, Ni sa yabaki vou.
Similar presentations
© 2017 SlidePlayer.com Inc.
All rights reserved.

robotstxt: allowed

filter: keep


text:
Na Masu
Ia ni dou sa masu, kakua ni vosa balabalavu walega, me vakataki ira na tawa lotu; ni ra sa nanuma era na roguci ni ra sa vosa balabalavu.
O koya mo dou qai masu vakaoqo:
- "Tama i keimami mai lomalagi, Me vakarokorokotaki na yacamuni".
- "Me yaco na noumuni lew"
- "Me caka na lomamuni e vuravura me vaka sa caka mai lomalagi"
- "Solia mai vei keimami e na na siga oqo na kakana e yaga vei keimami"
- "Ia kakua ni cudruvi keimami e na vuku ni meimami valavala ca, me vala keimami sa sega ni cudruvi ira era sai valavala ca vei keimami"
- "Ia kakua ni kauti keimami ki na vere, ka mo ni vakabulai keimami mai na ca; Ni sa nomuni na lewa, kei na kaukauwa, kei na vakarokoroko, ka sega ni mudu. Emeni".


text:
1Kakua ni vosataka vakaukauwa e dua na qase ia mo vosa ga vakamalua vua me vaka vua na tamamu. Okati ira na cauravou me vaka era tacimu, 2kei ira na yalewa qase me vaka era tinamu kei ira na gone yalewa me vaka era ganemu e na yalo savasava sara. 3Vakaraici ira vinaka na yalewa era sa yada dina. 4Ia ke dua na yada e sa vakaluveni se so na makubuna, e dodonu me ra vulica mada e liu na luvena kei na makubuna me ra cakava na nodra i tavi vakalotu ki na nodra vuvale ka sauma lesu na nodra dinau vei ira era susugi ira. Ni sa ka vinaka vua na Kalou. 5Na yalewa e yada dina sa i koya sa tiko taudua voli ga ka sa sega e qaravi koya. Sa vakanuinui ga vua na Kalou ka vakayagataka na nona gauna kece, na siga kei na bogi e na masu kei na kere veivuke. 6Ia na yada sa dau guta na marau sa mate ga ni sa bula voli. 7Dau vakarota na veika oqo me ra kua ni vakalewai kina na yada. 8Ia ke dua e sega ni qaravi ira na wekana, vakauasivi vei ira na nona lewe ni vuvale, sa cakitaka na vakabauta ka sa ca vakalevu cake mai vua e dua ka sega ni vakabauta. 9Me kakua ni volai e na kedra i vola na yada e dua na yada e sa bera ni yacova na yabaki onosagavulu. E dodonu me yalodina ka me a sa vakawati ga vakadua; 10me rogo e na nona cakacaka vinaka me vaka e dua na yalewa sa susugi ira vakavinaka na luvena, me dau dolava na nona vale vei ira na vulagi, savata na yavadra na tamata ni Kalou, vukei ira na leqa ka soli koya ki na vei cakacaka vinaka kece ga. 11Kakua ni vakacuruma na yacadra na yada gone ki na i vola. E baleta ni gauna e na gole tani kina na lomadra mai vei Karisito, era na via vakawati tale; 12ia era na qai vakalewai e na vuku ni nodra voroka na nodra vosa ni yalayala taumada. 13Era na dauveilakoyaki tale ga ki na veivale ka yaco kina me ra vucesa; sega ni vucesa wale ga, era na dauvakaucaca, dauvakavuca ka vosataka na veika tawa kilikili. 14E vinaka cake vei au me ra vakawati na yada gone, me ra vakaluveni ka qarava na nodra vuvale, me kakua ni solia kina vua na meca e dua na gauna me vosa vakaeacataki keda kina. 15E so na yada era sa vuki tani oti ka muri Setani. 16Ia ke so na yalewa vakabauta e tiko e so na wekana yada e na nona vuvale e dodonu me qaravi ira ga ko koya. Me kakua ni vakacolata kina na lotu, ka me rawa ni qaravi ira kina era sa yada dina. 17Ko ira na qase era qarava vinaka na nodra cakacaka e yaga ni vakasamataki me vakaruataki na nodra i votavota vakauasivi ko ira era cakacaka vakaukauwa e na vunau kei na veivakatavulici. 18Ni sa kaya na i Vola Tabu, “Mo kakua ni vesuka na gusu ni bulumakau ni butu raisi tiko” sa dodonu vaka kina me “Soli vua na tamata cakacaka na kena i sau dodonu.” 19Kakua ni vakadinata na ka e beitaki kina e dua na qase ni lotu vakavo ga ke sa rua se tolu na kena i vakadinadina e ratou sa tiko. 20Vunauci ira era cala e na matadra na tamata me ra rere kina na kena vo. 21Au sa vakaroti iko oqo e na mata ni Kalou kei Jisu Karisito kei ira na agilosi digitaki mo muria na veivakaro oqo, me dodonu na nomu lewa ka kakua ni veitotaki. 22Kakua ni vakusakusataka na nona tabaki e dua me la'ki veiqaravi kina e na cakacaka ni Turaga se vakaitavi e na nona ca e dua na tamata; mo maroroi iko mo savasava. 23Kakua ni gunu wai dranu tiko ga; gunuva vakalailai na waini me baleta na ketemu kei na veimate sa dau tauvi iko vakawasoma. 24Sa kune votu na nodra i valavala ca e so na tamata ka sa kauti ira ki na veilewai, ia na nodra i valavala ca e so e na qai kune vakamalua e muri. 25Sa vaka tale ga kina na kena kune votu na cakacaka vinaka; ia kevaka sara mada ga e sega, e na sega ni rawa ni vunitaki me tawa mudu.
Copyright
Learn More


text:
This blog is a result of the heavy censoring of the media by the military dictatorship regime.
Monday, April 4, 2011
Padarath makes second court appearance
7 comments:
- AnonymousApril 4, 2011 at 1:39 PM
Lucky he escaped with a beating - last people who opposed BainimaramaReplyDelete
were tortured - then killed.
- AnonymousApril 4, 2011 at 2:23 PM
cons are coning the cons.ReplyDelete
see what freeman con artist has to say.
- AnonymousApril 4, 2011 at 5:26 PM
@ c4.5 editor - can you clarify police or army beating. Police apparently have no file in this case. Wondering if this is similar to the CRW deaths where they were beaten @ the camp and then set to Vitogo to be delivered to the family.ReplyDelete
- AnonymousApril 4, 2011 at 9:51 PM
Bainimarama is a coward! Tamata sonalevu, vayagataki ira na sotia me ra vakamatei ira tale na noda gone i Taukei, cava sara me ra lai mate kina? Can he justify reasons for killing some of our own sons? Sa dua na ka ke sega ni mosi tu vua nai tovo lolovira e cakava vei ira na matavuvale ka ra vakaleqai na wekadra mai vei ira na sotia. Sa qai mai kena i ubi tu ga yani na veisiko ena veikorokoro e cakava tiko, kei na vesu mona vei ira na tu vakavanua ena veivakatorocaketaki......ke na sega ni saumi vei iko Bai, ena qai saumi vei ira na nomu kawa era muri mai....vei kemuni na sotia ni vakarorogo tiko ena nona vakatulewa cala me ra vakararawataki tiko na lewe ni vanua, au kerea mo ni dui dikevi kemuni vinaka ka mo ni gole tani mai kina........au kila ni lewe vica wale saraga na lewe ni mataivalu ka ra vakarorogo tu vei Bai era sa mai boroya e dua nai yaloyalo ca kina RFMF.......e lewe vuqa sara vei ira era tamata lotu dina, ra vakamatavuvale vinaka ka ra cavu tu mai na veidelaniyavu vakaturaga ena noda vanua lomani ko Viti, era sa cakacaka tu baleta na bula ni nodra matavuvale, au via vakayaloqaqataki kemuni na sotia dina ka mositi kemuni dina tiko na vanua lomani o Viti, ni qarava vakadodonu ga na nomuni i tavi, bituti ratou tiko na dau veivakararawataki me ratou cakava tiko na nodratou cakacaka, sa dui tu ga nai sau ni nodai valavala, ena qai dui sauma ga vei keda o koya e lewa na bula.ReplyDelete
Anon@5.26pm Padarath was obviously beaten by military soldiers but with the official police line of denial, there's no paper trail. Remember, Tikoitonga first denied military get involved in police arrests then later said, only when there were PER breaches. Both were clearly involved in the Padarath case so what the court says about this will be interesting.-C4.5ReplyDelete
- AnonymousApril 5, 2011 at 8:02 AM
@annon 0951 hrs, Kua mada na vosa vaka lotu baleta nio a vosaca mai na tekivu ni nomu vosa, boci.ReplyDelete
- AnonymousApril 5, 2011 at 3:45 PM
I'm waiting for who else is going to be charged. Obviously Driti and Ului are happy for Padarath to take the fall for this. Sorry Ben! Na siova gona na itutu kei na qaciqacia sa mai kani iko tale na nomu i vakarau. Nanuma tiko na nomu a dau vakatukututuku taki ira na lewenivanua vei Driti. Karma is only a bitch if you are.ReplyDelete


text:
1Sa qai uvuca na nona davui na i kalima ni agilosi, ka'u sa qai raica e dua na kalokalo sa lutu mai lomalagi ki vuravura, ka sa soli vua na i dola ni qara sega ni katumi rawa na kena titobu. 2Sa qai dolava na qara ko koya ka sa kuvu mai kina na kubou me vaka na kubou ni dua na lovo levu; a sa vakabutobutotaki na matanisiga kei na maliwa lala e na kubou mai na qara. 3Ia mai na kubou ko ya era sa basika mai kina ki vuravura na vodre, ka sa soli vei ira na kaukauwa me vaka na nodra kaukauwa na batibasaga ni vuravura. 4Sa vakaroti vei ira me ra kakua ni vakaeaeana na eo e vuravura, se na vunikau me vaka na kau; ko ira ga na tamata e sega ni volai e na yadredra na i vakatakilakila ni Kalou. 5Sa soli vei ira me ra vakararawataki ira na tamata me lima na vula, ia me ra kakua ga ni vakamatei ira, ia na vutu ni nodra veivakararawataki e vaka na vutu ni kata ni batibasaga vua e dua na tamata. 6Ia e na loma ni gauna ko ya era na vakasaqara na mate ko ira na tamata ko ya ka ra na sega ni kunea; era na gadreva me ra mate ia e na dro tani mai vei ira na mate. 7Ia na kedra i rairai na vodre e vakataki ira na ose era sa vakarautaki tu ki na i valu; e uludra sa toka kina na ka era vaka na i sala vakatui koula; na matadra e vaka na mata ni tamata. 8Na drau ni uludra e vaka na drau ni uludra na yalewa, ka sa vaka na bati ni laione na batidra. 9Na i ubi ni lomaseredra e vaka na i sasabai kaukamea ni sereda, ia na rorogo ni tabadra e vaka na domo ni vuqa na qiqi ni valu dreta na ose ni ra sa cici ki na i valu. 10Na buidra e vaka na bui ni batibasaga, sa tiko kina na batidra gaga; ka sa tiko e na buidra na kaukauwa me vakararawataki ira kina na tamata me vula lima. 11Sa nodra tui ko koya na agilosi ni qara sega ni katumi rawa; a yacana vaka-Iperiu ko Apatoni, ka va-Kirisi ko Apolioni e kena i balebale na dauveivakarusai. 12Sa takali yani na i matai ni ka rarawa, ka raica sa vo tale e rua. 13Sa qai uvuca na nona davui na i ka ono ni agilosi, ka'u sa rogoca e dua na domo mai na i leu e va e na i eabocabo ni soro koula e na mata ni Kalou; 14sa kaya tiko vua na i ka ono ni agilosi o koya sa tiko vua na davui, “Sereki iratou na agilosi e va e ratou sa vesu tu e na uciwai levu na Euferetisi.” 15E ratou sa qai sereki na agilosi e va, ko iratou e ratou sa vakarautaki tu me baleta na aua, na siga, na vula kei na yabaki me ratou vakamatea kina e dua na i katolu ni wiliwili ni tamata taucoko. 16Ia au sa rogoca na kedra i wiliwili na mataivalu ose: era lewe rua na drau na milioni. 17Ia sa vakaoqo na noqu raiei ira na ose e na noqu raivotu: ko ira era vodo ose era vakaisasabai roka damudamu vaka na bukawaqa ka karakarawa vaka na safaya, ka dromodromo vaka na sulifure. Na uludra na ose e vaka na ulu ni laione, ka sa lako mai gusudra na bukawaqa, na kubou kei na sulifure. 18A ra sa vakamatei e dua na i katolu ni wiliwili ni tamata e na ka ca tolutolu sa lako mai na gusudra na ose ko ya, na bukawaqa, na kubou kei na sulifure. 19E tiko na nodra kaukauwa na ose e na gusudra kei na buidra. Sa vaka na gata na buidra; era sa vakauludra ka ra sa dau veivakamavoataki kina. 20Ia ko ira na vo ni tamata ka ra sega ni vakamatei e na veimate ca ko ya, era sega ni veivutunitaka na cakacaka ni ligadra ka ra sega tale ga ni biuta na qaravi tevoro kei na veimatakau koula, na siliva, na parasa, na vatu, kei na kau, na ka era sega ni rawa ni rai se rogo se lako. 21Era sega tale ga ni veivutunitaka na nodra laba, se na nodra cakacaka vakatevoro, se na nodra dauyalewa kei na dautagane, se na nodra daubutako.
Copyright
Learn More


text:
Na ka eso sa Kalougata kina na tamata
A sa vosa ko koya, ka vakavulici ira, ka kaya:
- "Sa kalougata ko ira sa yalomalimalumu; ni sa nodra na matanitu vakalomalagi."
- "Sa kalougata ko ira sa dautagi; ni ra na vakacegui".
- "Sa kalougata ko ira sa yalomalua; ni ra na taukena na vanua."
- "Sa kalougata ko ira sa viakania ka viagunuva nai valavala dodonu; ni ra na vakamamautaki"
- "Sa kalougata ko ira e dauloloma; ni ra na lomani"
- "Sa kalougata ko ira sa yalosavasava; ni ra na vakatokai me luve ni Kalou"
- "Sa kalougata ko ira era sa vacakakani e na vucu ni valavala dodonu; ni sa nodra na matanitu vakalomalagi"
"Dou sa kalougata, ni dou sa vakasewasewani, ka vakacacani, ka vosavakacacataki vakailasu e na ka kecega e ca, e na vucuqu. Dou reki ka marau vakalevu; ni sa levu na kenai sau vei kemudou mai lomalagi ; ni sa vakaoqo na nodra vakacacani ira na parofita era sa bula eliu vei kemudou".


text:
1Sa qai vodo ki na dua na waqa ko Jisu ka lako ki tai kadua, ka yaco ki na nona koro. 2Ka raica, era sa qai kauta mai vua e dua na tauvi-paralasi, sa koto ga e na nona i davodavo. Ni sa raica ko Jisu na nodra vakabauta, sa qai kaya vua na tauvi-paralasi, “Vakacegu, na luvequ! Sa bokoci na nomu i valavala ca ” 3Ia, era sa qai kaya e lomadra e so vei ira na daunilawa, “E vosa vakacacataka na Kalou na tamata oqo.” 4Ia ni sa kila na nodra vakasama ko Jisu, sa qai kaya, “Na cava dou vakasamataka kina na ka ca e lomamudou? 5E vei e rawarawa cake me kainaki, ʻSa bokoci na nomu i valavala ca,' se me kainaki, ʻTu cake, ka lako’? 6Ia mo dou kila rawa kina ni sa tu na kaukauwa vua na Luve ni Tamata e vuravura me bokoca na i valavala ca ” Sa mani kaya vua na tauvi-paralasi, “Tu cake, taura cake na nomu i davodavo ka lako ki nomudou ” 7Sa qai tu cake ka lako sara ki nona vale. 8Ni ra sa raica ko ira na lewe vuqa era sa rere, ka vakacaucautaka na Kalou, o koya sa solia na kaukauwa vaka oqo vei ira na tamata. 9Ni sa lako yani mai kea ko Jisu, sa qai raica e dua na tamata na yacana ko Maciu ni dabe toka e na vale ni kumuni i vakacavacava, ka mani kaya vua, “Muri au ” Sa tu cake sara ko Maciu ka muri koya. 10Ni sa kana tiko mai vale ko koya, era sa qai lako mai e lewe vuqa na daukumuni i vakacavacava kei ira na tamata i valavala ca ka kana vata kei Jisu kei iratou na nona tisaipeli. 11Ia, ni ra sa raica ko ira na Farisi, era sa qai kaya vei iratou na nona tisaipeli, “Na cava e kana kina na nomudou i Vakavuvuli kei ira na daukumuni i vakacavacava kei ira na tamata i valavala ca?” 12Ia, ni sa rogoca ko koya, sa qai kaya, “E sega ni yaga na vuniwai vei ira na bula vinaka, vei ira ga na tauvi-mate. 13Dou la'ki vulica mada na i balebale ni vosa oqo ni Kalou ʻAu vinakata ga na lewa loloma ka sega na i soro.' Ni'u sa sega ni lako mai me'u kacivi ira na yalododonu, ko ira ga na i valavala ca.” 14E ratou sa qai lako mai vua ko iratou na tisaipeli i Joni, ka kaya, “Na cava sara mada keimami lolo ga kina kei ira na Farisi; ia, e ratou sa sega ni lolo na nomuni tisaipeli?” 15Sa qai kaya vei iratou ko Jisu, “E rawa li ni ra rarawa na weka ni tagane vou ni sa tiko vata voli ga kei ira na tagane vou? Ia, e na yaco mai na siga e na kau tani kina na tagane vou mai vei ira, era sa na qai lolo kina. 16“E sega e dua e dau cula na tiki ni sulu vou vata kei na i sulu madra, ni na kadresu laivi mai na i sulu na tikina botani ka sa qai kadresu vakalevu kina. 17E sega tale ga ni ra dau livia na waini vou ki na tavaya kuli ni manumanu makawa, ke vaka kina, era na kacabote na tavaya kuli ni manumanu; ia era dau livia ga na waini vou ki na tavaya kuli ni manumanu vou, ka sa maroroi ruarua kina.” 18Ni sa tukuna tiko na veika oqo, sa qai lako mai e dua na i liuliu ka mai cuva e na vakarokoroko e matana, ka kaya, “Sa qai mate wale ga oqo na luvequ-yalewa. Ia, mo ni la'ki tabaki koya mada e na ligamuni, ka na bula kina.” 19Sa mani tu cake ko Jisu kei iratou na nona tisaipeli ka muri koya. 20Ia, e dua na yalewa sa turidra balavu voli ka yabaki tinikarua sa lako mai vua mai dakuna ka tara na tutu ni nona kote balavu, 21ni sa kaya e lomana, “Kevaka wale ga au tara na tutu ni nona kote balavu, au sa na vakabulai.” 22Sa qai vuki ko Jisu ka raici koya, ka kaya, “Vakacegu, na luvequ, sa vakabulai iko na nomu vakabauta .” Sa bula sara na yalewa ko ya e na tiki ni gauna ko ya. 23Ni sa tadu ko Jisu ki na nona vale na i liuliu, sa raici ira na dauuvu i vakatagi, kei ira na lewe vuqa era sa tagiyaso tiko, 24sa qai kaya, “Ni lako mada, ni sa sega ni mate na goneyalewa, ia, e moce wale ga.” Era sa qai dredrevaki koya. 25Ia, ni ra sa vakatalai oti na lewe vuqa ki tautuba, sa curu yani ko koya ka taura na ligana, ka sa duri cake sara na goneyalewa. 26Sa qai rogovaki yani ki na vanua taucoko ko ya na kena i tukutuku. 27Ni sa lako tani mai kea ko Jisu, e rau sa muri koya yani e lewe rua na tamata mataboko, ka rau kaci voli, ka kaya, “Na Luve i Tevita, ni lomani keirau mai ” 28Ni sa curu ki vale, e rau sa lako sara yani vua na tamata mataboko, ka qai kaya vei rau ko Jisu, “Drau sa vakadinata li ni'u sa cakava rawa na ka oqo?” E rau sa qai kaya vua, “Io, Turaga.” 29Sa qai tara na matadrau, ka kaya, “Me yaco vei kemudrau me vaka ga na nomudrau vakabauta .” 30Sa mani rai rawa na matadrau. Sa qai vakaroti rau matua sara ko Jisu, ka kaya, “Qarauna, me kakua sara ni dua e kila ” 31Ia, e rau sa lako ga yani, ka vakateteya na kena i tukutuku ki na vanua taucoko ko ya. 32Ni ratou sa lako tiko yani, sa qai kau mai vua e dua na tamata galu ka curumi tevoro. 33Ni sa vakasavi tani na tevoro, sa vosa sara na tamata galu; ka ra sa kurabui na lewe vuqa, ka kaya, “E sa sega mada ni yaco e dua na ka vaka oqo e Isireli ” 34Ia era sa kaya ga na Farisi, “E vakasavi ira na tevoro ko koya e na kaukauwa ni nodra turaga na tevoro ” 35Sa qai veilakoyaki voli ko Jisu e na veikoro lelevu kece kei na veikoro lalai tale ga ka veivakatavulici e na nodra veivalenilotu, ka vunautaka na i Tukutuku Vinaka ni Matanitu, ka vakabulai ira na tauvi-mate kece ga kei na malumalumu kece ga. 36Ni sa raici ira na lewe vuqa, sa lomani ira sara, ni ra vakaleqai ka biu wale tu, me vaka ua sipi sa sega na kedra i vakatawa. 37Sa qai kaya vei iratou na nona tisaipeli, “Sa levu dina tu na ka me tamusuki; ia, era sa lewe lailai ga na tamata cakacaka. 38O koya gona, mo dou masuti koya kina na i Taukei ni were, me talai ira yani na tamata cakacaka me ra la'ki tatamusuki e na nona were ”
Copyright
Learn More


text:
1Ia, e na neitou cakacaka vata kei na Kalou, keitou sa vakamasuti kemuni kina mo ni kakua ni vakamaumautaka na loloma ni Kalou ko ni sa ciqoma, 2ni sa kaya na Kalou, âE na gauna vinaka au a sa rogoci iko; e na siga ni veivakabulai au a vukei iko.â Raica, sa i koya oqo na gauna vinaka, ka sa i koya oqo na siga ni veivakabulai. 3Keitou sega ni via vakatarabetaka e dua na tamata, me kakua kina ni kune e dua na cala e na neitou cakacaka. 4Keitou sa vakaraitaka ni keitou sa i talatala ni Kalou e na veika kece sara keitou cakava. Oqori e na neitou vosota na leqa, na veika dredre kei na veika rarawa. 5Keitou a kanakuita, biu ki na valeniveivesu, sota kei ira na i vavakoso era cudruvi keitou, keitou cakacaka vakaukauwa ka via kana. 6Ia keitou sa vakaraitaki keitou ni keitou i talai ni Kalou e na neitou yalosavasava, e na kila ka, vosota vakadede kei na yalo loloma. Sa vu na veika oqo mai na Yalo Tabu, na loloma dina, 7na neitou vosa dina kei na kaukauwa ni Kalou. Sa neitou i yaragi na yalosavasava me keitou ravuravu kina, ka taqomaki keitou tale ga kina. 8Keitou sa dokai ka beci, vakasewasewani ka vakacaucautaki. Keitou sa okati me dauveivakacalai, ia keitou sa dina tiko ga, 9keitou sa sega ni kauwaitaki, ia era sa kilai keitou na tamata. Sa nanumi ni vaka keitou sa mate, ia keitou sa bula tiko. Keitou sa totogitaki, ia keitou sa sega ni vakamatei sara. 10Keitou sa vakararawataki, ia keitou sa dau marau tiko ga. Keitou sa dravudravua, ia keitou sa vakavutuniyautaki ira e lewe vuqa; sa sega ni tu vei keitou e dua na ka, ia sa vaka sa tu vei keitou na ka kece ga. 11Kemuni na kai Korinica, keitou sa vosa vakasavasava sara ga vei kemuni. Keitou sa dolava tale ga na yalo i keitou vei kemuni. 12Keitou sa sega ni sogota na yalo i keitou vei kemum; ia ko i kemuni ko ni sa sogota ga na yalomuni vei keitou. 13Au sa vosa vei kemuni me vaka ko ni sa luvequ; ni vakaraitaka vei keitou na mataqali loloma keitou sa vakayacora vei kemuni. Ni dolava vakalevu na yalomuni. 14Ni kakua ni cakacaka vata kei ira na tawa vakabauta. A cava na ka e rau veitokani kina na dodonu kei na tawa dodonu? E rau veitokani vakaevei na rarama kei na butobuto? 15E rau na veiyaloni vakaevei ko Karisito kei na tevoro se a cava e rau tauvata kina e dua na tamata vakabauta kei na dua e tawa vakabauta? 16A cava e rau tautauvata kina na Vale ni Kalou kei na veimatakau? Ni sa i keda ga na vale tabu ni Kalou. Me vaka e kaya na Kalou: âAu na tiko e na lomadra ka lako voli kina; au na nodra Kalou ka ra na noqu tamata. 17O koya gona mo ni qai lako tani mai na kedra maliwa na i valavala ea ni lako vakatikitiki mai vei ira, sa kaya na Turaga, kakua ni tara na ka tawasavasava; au na qai ciqomi kemuni. 18Au na qai yaco me'u tamamuni ko ni na qai luvequ tagane ka luvequ yalewa. Sa kaya na Turaga kaukauwa.â
Copyright
Learn More


text:
1A cava na vu ni veiba, kei na vu ni veivala e na kemuni maliwa? E sega li ni ra vu tiko mai na veimataqali gagadre ca ka ra veisaqasaqa tiko e na yagomuni? 2Ko ni dau gadreva na ka eso, ka sega ni rawata; ka ko ni sa via laba kina. Ko ni daukocova na ka eso, ia ka sega ni taukena rawa; ka ko ni sa veiba ka veivala kina. Ko ni sega ni rawata na veika ko ni gadreva baleta ni sega ni ko ni kerea vua na Kalou. 3Ko ni sa dau kerekere ka sega ni rawata, e baleta ni cala na i naki ni nomuni kerekere; ni ko ni via vakayagataka ga na ka ko ni kerea e na veigagadre ca ni yagomuni. 4Ni yavu tamata sega ni yalo dina! Ko ni sega beka ni kila ni sa veimecaki kei na Kalou ko koya yadua sa via veiwekani kei vuravura? 5Se ko ni nanuma beka ni a kaya wale tu ga na i Vola Tabu, “Sa vuvutaka vakalevu na Kalou na yalo ka a solia ko koya me mai vakaitikotiko e lomada me da nona tamata ga.” 6Ia sa dau solia vakalevu cake na loloma ko koya, ka mani kaya tale gona kina na i Vola Tabu, “Sa dau vorati ira na viavialevu na Kalou, ia sa dau lomani ira na yalo malumalumu.” 7Ni vakamalumalumutaka gona kina na yalomuni vua na Kalou. Vorata na tevoro, ka na dro tani kina mai vei kemuni ko koya. 8Toro voleka vua na Kalou, ka na toro voleka yani vei kemuni ko koya. Ni savata na ligamuni, o i kemuni na daucakacala, ka vakasavasavataka na yalomuni, o i kemuni na lomalomarua! 9Mo ni loma rarawa sara ka qoqolou, ka tagi! Me vuki na nomuni dredre me tagi kei na nomuni reki me lomabibi. 10Ni vakamalumalumutaki kemuni e na mata ni Turaga, ka na qai laveti kemuni cake ko koya. 11O i kemuni na wekaqu, ni kakua ni veikaseti vaka i kemuni. O koya yadua sa kaseta na wekana, sa kaseta na Lawa ka vakalewa na Lawa. Ia ke ko ni sa vakalewa na Lawa ko ni sa qai sega ni muria na Lawa ko ni sa kena turaganilewa ga. 12Sa dua bau na Vunilawa ka Turaganilewa, ko koya sa rawata na veivakabulai kei na veivakarusai. Ia ko cei ko iko mo vakalewa na kai nomu? 13Ni vakarorogo mada, o i kemuni ko ni sa dau kaya, “E daidai se ni mataka e da na lako ki na koro ko ya, ka la'ki yabaki dua kina, ka veivoli ka rawa i yau kina.” 14Ia ko ni sa sega ni kila se e na vaka evei na nomuni bula e na mataka! A cava li na nomuni bula? Ko ni sa vaka wale ga na kabukabu, sa rairai vakadede vakalailai ga, ka sa seyavu tale yani. 15Ia e dodonu ga mo ni dau kaya, “Ke sa vaka kina na loma ni Turaga, e da na bula, ka kitaka na ka oqo se na ka ko ya.” 16Ia oqo ko ni sa bolebole tiko ka dokadokai kemuni. E ca na mataqali bolebole kece vaka ko ya. 17O koya yadua sa kila na ka e dodonu me vakayacora ka qai sega ni cakava, sa okati koya me nona i valavala ca.
Copyright
Learn More


text:
1
Na Vosa ni Bula
1Ena i vakatekivu a sa bula tu kina na Vosa; a sa tiko vata kei na Kalou na Vosa, ka sa Kalou o koya na Vosa. 2Ena i vakatekivu e rau sa tiko vata kina o koya na Vosa kei na Kalou. 3A sa bulia ka vakatubura na Kalou na ka kecega ena vukuna; sa sega ni dua na ka e buli me a sega ni cakava o koya. 4Sa i vurevure ni bula na Vosa, ka sa kauta mai na rarama ki na tamata na bula oqo. 5Sa cilava na butobuto na rarama, ia sa sega ni tabonaka rawa na rarama o ya na butobuto.
6A sa tala mai na Kalou e dua na nona i talai, a yacana o Joni,#Maciu 3.1; Mari 1.4; Luke 3.1,2 7o koya sa lako mai me tukuna na rarama oqo vei ira na tamata, me rawa kina ni ra rogoca na i tukutuku ka vakabauta. 8O koya vakataki koya sa sega ni rarama o ya; ia sa mai kacivaka ga na rarama. 9Sa i koya ga oqo na rarama dina, na rarama sa lako mai ki vuravura ka sa cilava na tamata kecega.
10A sa tiko e vuravura na Vosa, ka dina ga ni sa bulia na vuravura na Kalou ena vukuna, ia sa sega ga ni kilai koya o vuravura. 11E a lako mai o koya ki na nona vanua, ia era a sega ni ciqomi koya o ira na kai nona. 12Ia eso vei ira sa ciqomi koya ka vakabauti koya; sa solia kina vei ira o koya na dodonu me ra yaco rawa me ra luve ni Kalou. 13Era sa sega ni yaco me ra luve ni Kalou ena sala vakatamata, o ya me ra sucu mai vei ira na nodra i tubutubu; ia mai vua ga na Kalou ni sa Tamadra o koya.
14A sa yaco me tamata na Vosa, sa sinai ena loloma-savu kei na dina, ka sa bula ena keda maliwa. Keitou a raica na nona i serau, na i serau ka ciqoma o koya me vaka ni sa Luvena duabau ga nei Tamana.
15Sa tukuni koya o Joni, ka sa kacivaka vakaoqo, “Sa i koya oqo au sa dau tukuna voli kina, ‘O koya sa muri au mai sa levu cake vei keirau, me vaka ni a sa bula tu o koya ni'u se bera ni sucu.’ ”
16Eda sa vakalougatataki kece sara mai na veika sa sinai tu vua, o ya mai na loloma-savu sa vakaikuritaki tikoga. 17Ni sai Mosese ka a solia mai kina na Kalou na nona Lawa, ia sa yaco mai na loloma-savu kei na dina mai vei Jisu Karisito. 18E sega ni dua na tamata e se bau raica na Kalou. Na Luvena e duabau ga, o koya ka a tubu mai vua, ka sa tiko sara ena lomasere i Tamana, sa mai vakatakilai koya.
Na i Tukutuku i Joni na Dauveipapitaisotaki
(Maciu 3.1-12; Mari 1.1-8; Luke 3.1-18)
19Sa i koya oqo na ka e tukuna o Joni ena gauna era a talai yani kina vua o ira na bete kei ira na kawa i Livai. Era a talai mai vei ira na nodra i liuliu na Jiu mai Jerusalemi, me ra la'ki kaya vua, “O cei beka o iko?”
20A sa sauma o Joni ka sega ni cakitaka, ka tusanaka ga vakadodonu, “Au sega ni Mesaia oi au.”
21Era sa qai taroga, “O cei beka ga o iko? O iko o Ilaijia?”
A sauma o Joni ka kaya, “E segai.”
Era sa tarogi koya tale, “Sa i iko beka o koya na Parofita?”
Sa qai sauma ka kaya, “E segai.”#Mala 4.5; Vrua 18.15,18; Sr 48.10,11
22Era sa qai kaya tale vua, “Ia o cei ga o iko? Me bau dua na ka me keimami la'ki tukuna vei ira sa talai keimami mai. A cava o sa kaya me baleti iko?”
23Sa qai kaya o Joni, “Oi au na domona e dua sa kacikaci voli ena vanua lala, ‘Cakava me dodonu na sala me muria na Turaga,’ me vaka sa kaya o Aisea na parofita.”#Aisea 40.3 (LXX).
24Ia o ira era sa talai mai vei ira na Farisi 25sa qai tarogi Joni, ka kaya vua, “A cava ga o veipapitaisotaki kina ni o sega ni o koya na Mesaia, se o Ilaijia, se o koya na Parofita?”
26A qai vosa vei ira o Joni, ka kaya, “Au sa veipapitaisotaki ena wai; ia sa tucake tu ena kemuni maliwa e dua o ni sa sega ni kila. 27O koya sa muri au tiko mai, ia sa sega ni ganiti au mada ga me'u sereka na wa ni nona i vava.”
28A yaco tiko na veika oqo mai Pecani ena tai kadua ni Joritani, na vanua e veipapitaisotaki tiko kina o Joni.
Na Lami ni Kalou
29Ena siga ka tarava, sa raici Jisu sara o Joni ni lako tiko yani vua, ka a kaya sara, “Raica na Lami ni Kalou, o koya sa kauta tani na nodra i valavala ca na kai vuravura! 30Sa i koya ga oqo au sa tukuna tiko kina, ‘Sa muri au tiko mai e dua na tamata, ia sa levu cake vei keirau o koya, baleta ni sa bula tu o koya ni'u se bera ni sucu.’ 31Au sega mada ni kila se o cei o koya; ia na vu ni noqu lako mai ka veipapitaisotaki ena wai o ya me rawa ni ra kilai koya kina o ira na Isireli.”
32Sa qai tukutuku tale o Joni, ka kaya, “Au a raica na Yalo Tabu ni sa lako sobu mai me vaka na ruve mai lomalagi, ka mai ro toka vua. 33Au a sega tiko ni kila ni sai koya ga oqo, ia na Kalou ka sa talai au mai me'u veipapitaisotaki ena wai, sa qai kaya vei au, ‘O koya o na raica ni lako sobu vua na Yalo Tabu ka la'ki ro toka vua; sai koya oqori ena veipapitaisotaki ena Yalo Tabu.’ 34Au sa raica oti, ka'u sa tukuna oqo ni sai koya ga na Luve ni Kalou.”
O Iratou na i Matai ni Tisaipeli i Jisu
35Ena siga ka tarava, sa tu tale e kea o Joni kei na rua na nona tisaipeli; 36ia ni sa raici Jisu ni lako tiko yani sa kaya sara, “Raica, na Lami ni Kalou!”
37E rau a rogoca na nona vosa oi rau na tisaipeli ka rau muri Jisu sara. 38A qai vuki o Jisu ka raici rau ni rau sa muri tiko yani, ka mani kaya vei rau, “A cava o drau vakasaqara?”
E rau a qai kaya vua, “Rapai,” (ka kena i balebale, Vakavuvuli,) “E vei na vanua o ni vakaitikotiko kina?”
39Sa qai kaya vei rau o koya, “Lako mai ka raica.” (Na gauna o ya e sa via rauta toka na va na kaloko ena yakavi.) E rau sa qai lako vata yani kei koya ka raica na vanua e tiko kina, ka rau mani tiko kaya voli ena vo ni siga o ya.
40E dua vei rau o Adriu, na taci Saimoni Pita. 41E a kunei Saimoni taumada, na tuakana, ka kaya vua, “Keirau sa kunea na Mesaia.” (Na vosa oqo e kena i balebale na “Karisito”.) 42Sa qai kauti koya sara vei Jisu.
E a vakaraici koya o Jisu, ka kaya vua, “O iko o Saimoni na luve i Jona; o na vakatokai o Kifa.” (A kena i balebale o Pita, se vatu.)
Sa Kacivi Filipe kei Nacanieli o Jisu
43Ena siga ka tarava, sa vinakata o Jisu me lako ki Kalili. E a mani kunei Filipe o koya, ka kaya vua, “Muri au mai!” 44(O Filipe oqo e kai Pecisaita, na koro nei Adriu kei Pita.) 45A qai kunei Nacanieli o Filipe, ka kaya vua, “Keitou sa kunei koya ka a vola o Mosese ena i vola ni Lawa ka ra tukuna talega na parofita ena nodra i vola, o ya o Jisu na kai Nasareci, na luve i Iosefo.”
46Sa qai kaya vua o Nacanieli, “E rawa li ni tubu mai Nasareci e dua na ka vinaka?”
A qai kaya vua o Filipe, “Lako mai mo raica.”
47Ia ni sa raici Nacanieli o Jisu ni sa lako tiko yani vua, sa qai kaya, “Raica, e dua na Isireli botoboto, ka sa sega vua na veivakaisini!” 48Sa qai kaya vua o Nacanieli, “O ni kilai au beka vaka cava?”
A sauma o Jisu, ka kaya vua, “Au a raici iko ena gauna o a tiko kina ena ruku ni lolo, ni sa bera ni kacivi iko o Filipe.”
49Sa qai kaya vua o Nacanieli, “Vakavuvuli, sai kemuni na Luve ni Kalou, sai kemuni na nodra Tui na Isireli!”
50A sauma o Jisu, ka kaya vua, “E baleta li ni'u a kaya vei iko, ‘Au a raici iko ena ruku ni lolo,’ o sa vakabauta kina? O na raica na veika lelevu cake mai na kena oqo.” 51Sa qai kaya tale vua o Jisu, “Au tukuna vakadodonu sara vei kemuni, ni o ni na raica ni tadola na lomalagi ka raici ira talega na agilosi ni Kalou ni ra kaba cake tiko ka siro sobu vua na Luve ni Tamata.”#Vteki 28.12


text:
Na Yadra Ni Tuwawa....
E sega ni kena i balebale me laki vakayadrati mai na Tuwawa mai Sabeto.
Ni sa bula!
E laurai mai na vei volavolai ko ni sa cakava tiko ni sa lewe levu sara vei keimuni na lewe ni vanua o ni sa duavata e na noda veitauriligataka na noda na sega ni lako i cakacaka e na matai ni siga ni vula ko Me.
Me vaka ni lewe vuqa vei kemuni na noda e na vakaitavi taki kemuni tiko e na noda duavata taka na kudru ni veiliutaki sa tara tu oqo na noda matanitu, e sa tu vata tale tu ga kei na loma vakatitiqa kei na loma tarotaro. Na vei taro e so e da na dui taroga lo tu o ya se na vakayaco ka na ka e da na sasagataka e na tiki ni siga oqo, se na cava au na rawa ni la'ki vakaraitaka vei koya na noqu i liuliu mai vale ni cakacaka ke'u mani sega ni lako, e rawa beka ni'u na la'ki kau kina i Delainabua, kei na cava na kena yaga vei au ke'u mani kudruvaka tale ga na tiki ni siga oqo?
Au vakabauta ni tovo oqo e vou ki na noda vanua ia, kevaka e da via maroroa, taqomaka ka vueta cake tale na noda vanua mai na veiliutaki sa da sotava tu oqo, e sa yaga me da na vakayacora kina e dua na ka. Kevaka sa mani taro o nomu i liuliu mai vale ni cakacaka me baleta na nomu vaka-lutu cakacaka e rawa ni da kaya ni da tauvimate.
E sega ni vakataratutu taki ni na dredre vei ira na lewe ni noda mataivalu me ra na veiusa ki na keba cava ga e na noda vanua ke da lewe levu taka na lewe ni vanua na veitokoni-taki ni vaka lutu cakacaka, e na sega ni vakaduidui-taki se o cei a tauvimate dina e na tiki ni siga oqo kei na nodratou na qarauna sara vaka vinaka na lewe ni matanitu oqo na kedratou i rogorogo kei na ka e na rawa ni vakayacori kina me baleta ni ra sa wanonovi iratou tiko vakamalua na vei soqosoqo lelevu e vuravura me vaka taka na EU kei na UN.
Na taro e da na dui taroga tu se na cava na vuna mo ni cakava kina se me'u na cakava na vakalutu cakacaka e na tiki ni siga oqo? Se, o cei tale e na cakava na vakalutu cakacaka oqo? Oqo e sega ni dua na ka me da na rawa ni veisolisoli taka ka ni ka e da na vakayacora e na tiki ni siga oqo e na rawa ni na vakayacora na veisau ki na noda vanua lomani oqo ko Viti ka me ra na bula vinaka kina o ira na luveda kei ira na noda kawa mai muri.
Na vakatakekere raraba vei kemuni na noda me da na veitokoni taka na i tavi oqo ka me da na vakalutu cakacaka e na tiki ni siga sa vakaraitaki taumada tiko yani ka o ni sa kerei raraba tale tiko ga yani mo ni veitukutukuni taka yani vei ira na nomuni caba, vei ira na veiwekani kei ira na nomuni daulomani me na rawa ni da kaya vakadomo i levu vei ira na veiliutaki ni da sa sega ni taleitaka ka duavata kei na veika e ra sa vakayacora tiko ki na noda vanua lomani oqo ko Viti.
Me maroroi Viti tiko ga na Tamada mai Lomalagi!


text:
1Ni dua vei kemuni e tiko e dua na leqa e na kedrau maliwa kei na dua na wekana lotu e doudou beka vakacava me kauta na leqa koya me rau la'ki veilewai kina e na matadra na turaganilewa tawa lotu, ka sega ni kauta vei ira na tamata ni Kalou? 2Ko ni sega beka ni kila ni ra na lewai ira na tamata e vuravura oqo na tamata ni Kalou? Ia kevaka ko ni na lewai ira na kai vuravura, e na sega beka ni rawa ni ko ni vakataulewa e na veika lalai sara? 3Ko ni sega tiko li ni kila ni da na lewai ira na agilosi? Ia sa na qai vaka sara li e vei na veika ni bula oqo? 4Kevaka ena kau cake mai eso na ka vaka koya, o ni na kauti ira li vei ira era sega tu ni dua na ka ena lotu mera la'ki vakatulewa kina? 5Sa vakamadua dina! E vakaevei sa sega sara ga na tamata yalomatua ena kemuni maliwa me vakatulewa ena nodra veiba e lewe rua na lewe ni lotu? 6Ia oqo ko ni sa qai la'ki veibeitaki vakaikemuni ena mataveilewai me ra veilewaitaki kemuni na turaganilewa tawa vakabauta. 7Na nomuni kauta na ka ki na mataveilewai sa vakaraitaka sara ga na malumalumu ni nomuni vakabauta. A cava ko ni sa sega ni vosota rawa kina na veivakacacani? A cava ko ni sega kina ni rawa ni vosota rawa kina na veivakacacani? A cava ko ni sega kina ni rawa ni vosota ni ko ni kovei? 8Ko i kemuni sara ga ko ni dauveivakacacani tiko ka dau kovekove vei ira sara ga na wekamuni. 9Ko ni sa kila beka ni ra na sega ni taukena na matanitu ni Kalou ko ira na tawa yalododonu? Ni kakua ni vakacalai; era na sega ni rawata na matanitu ni Kalou na dau i valavala velavela, na dauqarava na matakau, na dauveibutakoci, na veimoceri vakatagane se vakayalewa, 10na daubutako, na daukocokoco, na daumateni, na dauveivakasewasewani kei ira na daukovekove. 11E so vei kemuni e a vaka tu koya e liu. la oqo ko ni sa savai ka vakasavasavataki; ko ni sa vakadonui, e na yaca ni noda Turaga ko Jisu Karisito kei na Yalo ni noda Kalou. 12“Sa tara vei au na ka kece ga,” ia sa sega ni ra yaga kece. “Sa tara vei au na ka kece ga,” ia au na sega sara ni laiva me lewai au e dua na ka. 13“Sa ka ni kete na kakana, ka sa ka ni kakana na kete,” ia e na vakarusai rau ruarua na Kalou. Ia na yago sa sega ni ka me caka kina na veibutakoci ia me nona ga na Turaga, kei na Turaga me nona na yago. 14Ia na Kalou, o koya ka a vakatura cake na Turaga e na vakaturi keda cake tale ga e na nona kaukauwa. 15Ko ni sega beka ni kila ni sa veitiki ni yago i Karisito na yagomuni? Me'u na kauta li na tiki ni yago i Karisito ka cakava me ra veitiki ni yago ni yalewa dautagane? Me kakua sara. 16Ko ni sega beka ni kila ni ko koya sa la'ki kabita e dua na yalewa dautagane, sa yago vata kaya? Ni sa volai tu e na i Vola Tabu, “E rau sa na dua bau ga.” 17Ia ko koya sa kabita na Turaga e rau sa duavata kaya. 18Ni kakua ni dau veibutakoci. Na veivalavala ca kece tale e cakava e dua na tamata e cakava e na taudaku ni yagona, ia ko koya sa ia na veibutakoci sa i valavala ca ki na yagona. 19Ko ni sa sega beka ni kila ni sa vale ni Yalo Tabu na yagomuni, o koya sa curumi kemuni, o koya ka a solia vei kemuni na Kalou? O koya gona ko ni sa sega kina ni nomuni vaka i kemuni. 20E a sa sauma oti na Kalou e dua na i sau levu sara e na vukumuni. Mo ni vakalagilagia na Kalou e na yagomuni.
Copyright
Learn More


text:
Cakaudrove
E tini ka va (14) taucoko na vei-yasana e Viti. O Cakaudrove e dua na yasana vakaturaga mai Vanua Levu, ka ratou wili kina e tolu na yanuyanu vei-volekati sara, o Taveuni, Rabi vata kei Kioa. E 2,816 na Sukuea na Kilomita na levu ni vanua e kumuni vata tu kina na vanua oqo, ka ra lewe 49,344 taucoko na lewe ni vanua e Cakaudrove. O Savusavu e dua na kena tauni levu toka mai Cakaudrove raraba ka ra lewe 4,962 taucoko na lewe ni vanua kina.
E levu sara na Turaga Bale, Marama Bale, Gone Turaga kei na Gone Marama era cavu tu mai kina me vaka-taki : Ratu Sir Penaia Ganilau (na i otioti ni Kovana levu e Viti, kai matai talega ni Peresitedi ka taura nai tutu vaka Tui Cakau e Vanua Levu). Na Turaga na Paraiminisita vakacegu, Hon. Sitiveni Ligamamada Rabuka. Ratu Naiqama Lalabalavu (na Turaga ka taura tu oqo na i tutu vaka Tui Cakau) kei na so tale.


text:
1O i kemuni na wekaqu, ni kakua ni dau vakaduiduitaka na tamata, ni o ni sa vakabauta na noda Turaga o Jisu Karisito, na Turaga lagilagi. 2Kevaka e curuma yani na nomuni soqoni e dua na tamata e vakamama koula ka vakaisulu vinaka ka qai curu tale ga yani e dua na tamata dravudravua ka vakaisulu ca tu, 3o ni qai kauwaitaki koya ga ka vakaisulu vinaka, ka kaya vua, “Ni mai dabe mada e ke,” ia o koya na dravudravua o ni kaya vua, “La'ki tu cake tu e ke ya,” se “Mai dabe toka e yavaqu,” 4o ni sa sega li ni veivakaduiduitaki tiko vaka i kemuni ka dau vakatulewa e na vakasama ca? 5O i kemuni na wekaqu lomani, ni vakarorogo mada! E a sega beka li ni digitaki ira na dravudravua e na vuravura oqo na Kalou me ra vutuniyau e na vakabauta, ka me ra na i taukei tale ga ni matanitu ka a yalataka tu o koya vei ira e ra lomani koya? 6Ia o ni sa beca na tamata dravudravua. E sega li ni sa i ira na vutuniyau e ra dau vakararawataki kemuni? E sega li ni sa i ira e ra dau yarataki kemuni ki na mataveilewai? 7E sega li ni sa i ira e ra dau vosavakacacataka na yaca dokai o ni sa kilai kina? 8Kevaka o ni sa vakayacora dina sara na lawa ni matanitu ni Kalou, me vaka ka volai tu e na i Vola Tabu o ya, “Mo lomana na kai nomu me vaka o sa lomani iko” o ni sa na vakayacora tiko na ka dodonu. 9Ia kevaka e kune vei kemuni na veivakaduiduitaki, o ni sa i valavala ca, ka sa vakacalai kemuni na lawa ka okati kemuni mo ni tamata talaidredre. 10Ni sa yaco me cala e na lawa taucoko o koya yadua sa muria na lawa kece ka qai cala e na dua bauga na tikina. 11Ni sa i koya e a kaya, “Mo kakua ni veibutakoci,” e a kaya tale ga, “Mo kakua ni laba.” Ia kevaka ko laba, veitalia ga ni o sega ni veibutakoci, o sa talaidredre ga ki na lawa. 12Mo ni qai vosa gona ka cakacaka tiko me vakataki ira ka ra na lewai e na lawa dau veisereki. 13Ka ni na lewai ka sega ni lomani o koya sa sega ni dau loloma; ia sa gumatua cake na loloma mai na veilewaitaki ni cala. 14O i kemuni na wekaqu, a cava na kena yaga kevaka e kaya e dua na tamata ni sa tu vua na vakabauta ka qai sega vua na cakacaka? E na rawa li ni vakabulai koya na nona vakabauta? 15Kevaka e vakaisulu ca tu e dua na wekada tagane se yalewa, ka sega na kena kakana me baleta na veisiga yadua, 16ka qai kaya e dua vei kemuni, “Mo lako mada ga e na vakacegu, mo vakaisulutaki ka vakamamautaki!” ka sega ni solia vua na veika e ganita na yagona, a cava na kena yaga o ya? 17Sa vaka tale ga kina na vakabauta, ni sa tu vaka i koya ga ka sega na kena cakacaka, sa mate ga. 18Ia e na kaya beka e dua, “Sa tu vei iko na vakabauta, ka sa tu vei au na cakacaka. Vakaraitaka mada vei au na nomu vakabauta ni sega na cakacaka, ka'u na qai vakaraitaka vei iko na noqu vakabauta e na noqu cakacaka” 19O sa vakabauta ni sa dua bauga na Kalou; sa daumaka o ya. O ira tale ga na tevoro e ra vakabauta ka ra sautanini e na rere. 20O vinakata li me vakatakilai vei iko, O iko na tamata sesewa, ni sega ni rawa ni vua na vakabauta kevaka e sega na cakacaka? 21E sega li ni a vakadonui e na vuku ni cakacaka o Eparaama, na tamada, ni a vakacabori Aisake, na luvena, e na dela ni cabocabo ni soro? 22O sa raica kina ni rau a cakacaka vata na vakabauta kei na nona cakacaka, ka a la'ki vakataucokotaki na vakabauta e na cakacaka. 23A qai vakayacori kina na ka e kaya na i Vola Tabu, “Sa vakabauta na Kalou o Eparaama, ka sa okati vua me nona i valavala dodonu .” Sa qai vakatokai o koya me i tokani ni Kalou. 24O ni sa raica gona kina ni sa vakadonui na tamata e na vuku ni cakacaka ka sega ni vakabauta duadua 25Sa vaka tale ga kina, e a sega li ni vakadonui o Reapi, na yalewa dautagane, e na nona cakacaka, ni a la'ki maroroi rau na yamata ka vakauti rau e na dua tani tale na sala? 26Me vaka sa mate na yago ni sa takali na yalo, sa mate vaka kina na vakabauta ni sa takali na cakacaka.
Copyright
Learn More


text:
1Ia e a tiko e kea e dua na tamata, a yacana ko Ananaiasa, ka watina ko Safaira. E a volitaka ko koya e dua na tiki ni qele, 2ia e a qai vunia e dua na i wase ni kena i sau, ka kauta na kena vo ka la'ki solia vei iratou na i apositolo. E a bau kila tale tiko ga na watina na ka koya. 3Sa qai kaya vua ko Pita, “Ananaiasa, a cava ko vakalaivi Setani kina me rawai iko, mo la'ki lawakitaka kina na Yalo Tabu, ka maroroya toka ga e dua na i wase ni sau ni qele? 4E sega li ni a nomu tu na qele e na gauna e se sega ni volitaki kina? Ia ni sa volitaki oti, e sega li ni a tu sara ga vei iko na lewa ni kena i lavo? A cava o qai nakita kina mo cakava e dua na ka vakaoqo? Ko sega ni lasutaki ira tiko na tamata, ko sa lasutaka sara ga na Kalou!” 5Ia ni sa rogoca na vosa koya ko Ananaiasa, sa qai mai bale yani ka mate sara; ka sa dua tani na levu ni nodra rere ko ira kece ga era rogoca na ka koya. 6A ra sa qai lako yani e so na cauravou ka solega na yagona. E ra sa qai colata ki tautuba ka ra la'ki buluta. 7Ia ni sa oti e rauta beka e tolu na aua, sa curu yani na watina, ka sega tiko ni kila na ka e sa qai yaco oti ga oya. 8Sa qai kaya vua ko Pita, “Tukuna mada mai vei au, sa i koya kece sara beka ga oqo na levu ni lavo drau a volitaka kina na qele, se sega?” “Io,” a kaya ko koya, “sa kena levu sara ga oqori.” 9Sa qai kaya tale vua ko Pita, “A cava ʻo drau nakita vata kina mo drau vakatovolea na Yalo ni Turaga? Raica, e ratou sa tu oqori e katuba ko iratou ka a la'ki buluta na watimu. E ratou na colati iko tale ga vaka kina” 10Sa qai mai bale vakasauri sara yani ko Safaira ki na vanua e duri tu kina ko Pita ka mate sara. E ratou sa qai curu yani na cauravou ka raici koya ni sa mate tu. E ratou sa qai colata ki tautuba ka la'ki buluti koya e na yasa i watina. 11A tubu vakalevu na rere e na kedra maliwa na i soqosoqo lewe ni lotu taucoko kei ira kece ga era rogoca na ka koya. 12A vuqa sara na cakacaka mana kei na veika veivakurabuitaki e ratou cakava na i apositolo vei ira na tamata. Era dau sosoqoni vata kece tiko na i apositolo kei ira na vakabauta e na Varada nei Solomoni. 13A sega ga ni dua vei ira e taudaku e doudou me la'ki curu vei ira na vakabauta, e dina ga ni ra dokai ira vakalevu ko ira na tamata. 14Ia sa qai levu cake tiko ga na tamata era vuki me ra vakabauti Jisu; e vuqa na tagane kei na yalewa. 15Ka ra sa bau la'ki kauti ira tale ga yani kina na tauvimate ki na veigaunisala, ka vakadavori ira e na i davodavo kei na ibe, me bau vakaruguta mada ga e so vei ira na i yaloyalo kei Pita e na gauna e lako siviti ira kina. 16Era lewe vuqa tale ga era lako yani ki kea mai na veikoro e vakavolivoliti Jerusalemi, ka ra kauti ira yani na tauvimate, kei ira ka vakaleqai tu mai vei ira na yalo velavela; ka ra a mani vakabulai kece sara. 17A sa sinai sara e na vuvu na Bete Levu, kei ira kece ga era dau tiko vata kaya, oya ko ira na Setoki. 18Era sa qai tauri iratou na i apositolo ka biuti iratou ki na valeniveivesu. 19Ia e na bogi koya, e a qai dolava na katuba ni valeniveivesu e dua na agilosi ni Turaga, ka kauti iratou tani mai kina, ka kaya, 20“Dou lako, dou la'ki tu e Valenisoro ka tukuna vei ira na tamata na veika kece ga baleta na bula vou oqo.” 21E ratou vakamuria na vosa koya na i apositolo, ka ratou a lako sara ki na Valenisoro ni sa kida na mataka, ka ia kina na veivakatavulici. Sa qai lako na Bete Levu kei ira era dau tiko vata kaya, ka ra vakasoqoni ira vata na matabose e cake, kei ira kece ga na nodra qase na Isireli me caka e dua na soqoni. Era sa qai talatala ki valeniveivesu me ratou kau yani na i apositolo. 22Ia ni ratou sa yaco yani na ovisa, e ratou sa sega ni kunei iratou na i apositolo e valeniveivesu. E ratou sa mani suka tale ka la'ki tukutuku, 23ka kaya, “Ni keitou yaco yani ki na valeniveivesu keitou raica ni sogo matua sara tu ga na valeniveivesu, ka ra tu e tautuba e na mata ni katuba ko ira na yadra; ia ni keitou dolava yani na katuba, keitou sega sara ga ni kunea kina e dua na tamata.” 24Ia ni ra sa rogoca na veika koya ko ira na bete levu kei koya na turaganivalu ni matayadra ni valeniveivesu, era a sega ni via vakabauta ka ra vakataroga e lomadra se cava sa yaco vei ira na i apositolo. 25Sa qai lako yani e dua na tamata ka tukuna vei ira, “Ko iratou na tamata ko ni a biuta ki na valeniveivesu e ratou sa tiko mai na Valenisoro ka vakatavulici ira tiko na tamata” 26Sa qai lako na turaganivalu kei ira na ovisa ka ra la'ki kauti iratou ki kea. Ia era a sega ga ni cakava vakaukauwa, ni ra rerevaka de ra vakaviriki ira e na vatu ko ira na tamata. 27Ia ni ratou sa yaco yani, e ratou sa qai la'ki vakaturi sara e na matadra na lewe ni Bose. Sa qai tarogi iratou na Bete Levu, 28ka kaya, “Keimami a sega beka li ni vakaroti kemudou matua sara mo dou kakua tale ni veivakatavulici e na yaca oqo? Ia oqo sa roboti Jerusalemi na nomudou i vakavuvuli, ka ko dou sa mai via beitaka tiko vei keimami na mate ni tamata oqo!” 29E ratou sa qai sauma ko Pita kei iratou na kena vo ni apositolo, ka kaya, “Sa dodonu me keitou vakarorogo vua na Kalou, ka me keitou kakua ni vakarorogo vei ira na tamata. 30E a sa vakaturi Jisu cake tale na nodra Kalou na noda qase. Sa i Jisu ko ni a vakamatea e na nomuni vakarubeca e na dua na kau. 31Sa kauti koya cake na Kalou me tiko e na ligana i matau, me i Liuliu ka i Vakabula, me solia kina na veivutuni kei na bokoci ni valavala ca vei ira na Isireli. 32Keitou sa i vakadinadina ni veika oqo, ka vaka kina na Yalo Tabu, o koya sa dau solia na Kalou vei ira era talairawarawa vua.” 33Ia ni ra sa rogoca na lewe ni Bose na ka oqo, era sa cudru vakalevu sara, ka ra sa via vakamatei iratou sara ga na i apositolo. 34Sa qai tu cake e dua vei ira na lewe ni Bose, e dua na Farisi, ka yacana ko Kamelieli, e dua na qasenivuli ni lawa, ka ra dau dokai koya kece na tamata, ka vakarota me ratou kau mada vakalailai ki tautuba na i apositolo. 35Sa qai kaya vei ira ko koya, “O i kemuni na wekaqu, na Isireli, mo ni qarauna na ka ko ni na cakava vei iratou na tamata oqo. 36E na dua na gauna sa oti, e a tubu cake mai ko Ceuta, ka dau tukuni koya voli me dua na ka; ka ra mani muri koya kina e so na tamata, ka rauta e lewe va na drau. Ia e a qai vakamatei ko koya, ka ra dui se ko ira kece era a muri koya, ka sa mani mudu kina. 37Ni oti koya, a qai tubu cake mai ko Jutasa, na kai Kalili, e na gauna ni wili lewenivanua. A rawai ira tale ga e vuqa na tamata me ra muri koya. Ia e a mani mate tale ga ko koya, ka ra sa mani veiseyaki ko ira era a dau muri koya voli. 38Io oqo, au kaya vei kemuni, mo ni kakua ni vakasagai iratou na tamata oqo; ni laivi iratou mada ga. Kevaka e ka vakatamata na ka e ratou sa nakita ka cakava tiko, e na vakarusai ga. 39Ia kevaka e ka mai vua na Kalou, ko ni na sega ni vakarusa rawa. De lakolako ga ko ni na qai kunea ni ko ni veisaqasaqa tiko kei na Kalou!” Era sa mani lomavata na lewe ni matabose kei Kamelieli. 40Era sa qai kacivi iratou tale yani na i apositolo ka vakanakuitataki iratou, ka vakarota me ratou kakua tale ni vosa e na yaca i Jisu. E ra sa qai laivi iratou me ratou lako. 41E ratou sa qai lako tani mai vei ira na lewe ni bose na i apositolo ka ratou sa reki ni sa bau okata tu na Kalou ni sa ganiti iratou me ratou vakacacani e na vuku ni yaca i Jisu. 42A ratou sa sega ni cegu e na veisiga, mai na Valenisoro kei na nodra veivale, ni veivakatavulici ka vunautaka tiko na i Tukutuku Vinaka, ni sa Karisito ko Jisu.
Copyright
Learn More


text:
1Kemuni na kai Kalatia sesewa! O cei sa vakasesei kemuni? E a sa vakamacalataki vakamatata sara e matamuni na vakoti nei Jisu Karisito ki na kauveilatai. 2Ia oqo wale ga na ka au via taroga vei kemuni. E a soli vei kemuni na Yalo Tabu ni ko ni a vakayacora na Lawa se ni ko ni a rogoca ka vakabauta na i tukutuku vinaka? 3Na cava ko ni sa rui yalowai kina? Ko ni a sa tekivu e na Yalo Tabu, a cava ko ni sa la'ki tini tale kina oqo e na nomuni kaukauwa ga vakayago? 4Sa sega beka na kena yaga na veika e vuqa ko ni a sa sota kaya oti? Sega ni rawa ni na sega na kena yaga! 5Sa solia li na Yalo Tabu vei kemuni na Kalou ka dau caka mana e na kemuni maliwa ni ko ni a vakayacora na Lawa se ni ko ni a rogoca na i tukutuku vinaka ka vakabauta? 6E vaka oqo na ka e kaya na i Vola Tabu me baleti Eparaama: “Sa vakabauta na Kalou ko Eparaama ka sa okata kina vua na Kalou me i valavala dodonu.” 7Mo ni qai kila gona kina ni sa i ira ga era vakabauta era kawa i Eparaama. 8Ni sa raica rawa mai liu sara na i Vola Tabu ni na vakadonui ira na veimatanitu tani na Kalou e na vakabauta, sa vunautaka taumada kina na i Tukutuku Vinaka vei Eparaama, ka kaya vua “E na vakalougatataki na veimatanitu kece ga e na vukumu” 9Sa vakabauta na Kalou ko Eparaama ko sa vakalougatataki kina; era na vakalougatataki vaka kina ko ira era sa vakabauta. 10Ni ko ira kece ka vakararavi tiko e na vakayacori ni Lawa era na cudruvi ni sa volai tu e na i Vola Tabu, “Era na cudruvi mai vua na Kalou ko ira yadua era sega ni dau muria na veika kece sara e volai tu e na i vola ni Lawa me ra cakava” 11Sa qai macala sara kina ni sa sega ni vakadonui e na vuku ni Lawa e dua na tamata e na mata ni Kalou; ni sa volai tu, “E na bula na tamata dodonu e na vuku ni vakabauta .” 12Ni sa sega ni vakayavutaki na Lawa mai na vakabauta, ia sa kaya na i Vola Tabu, “O koya ga sa dau vakayacora na veika kece e vakarota na Lawa e na bula voli kina” 13Ia sa sereki keda tale ko Karisito mai na cudruvi sa vakavuna na Lawa e na kena tau vua na cudru e dodonu me tau vei keda ni sa volai tu, “Sa tau na cudru ni Kalou vei koya yadua sa rube e na kau.” 14Sa cakava na Karisito na ka oqo me sobuti ira tale ga kina na veimatanitu tani na veivakalougatataki e a yalataki vei Eparaama e na vuku i Karisito Jisu me soli kina vei keda na Yalo a yalataka na Kalou e na vuku ni vakabauta. 15Oi kemuni na wekaqu, me'u tukuna e dua na kena i vakatautauvata. Sa sega tale ni dua e na bokoca se vakaikuritaka e dua na veiyalayalati ke rau sa vakadeitaka ka tabaka na yacadrau ko i rau na veiyalayalati. 16Era a tau na vosa ni yalayala vei Eparaama kei na dua na nona kawa. A sega ni kainaki e na i Vola Tabu, “Vei ira tale ga na nomu kawa” me vaka era lewe vuqa. Ia sa kainaki ga “kei na nomu kawa” ka kena i balebale ni dua ga na tamata ka sa i koya na Karisito. 17Sa i koya oqo na ka au kaya tiko. A cakava na Kalou e dua na veiyalayalati ka yalataka ni na vakayacora. Na Lawa e a qai soli e muri ni oti e va na drau tolusagavulu na yabaki, e sega ni bokoci kina na veiyalayalati se na vosa ni yalayala ni Kalou. 18Kevaka e vakatau na ka e solia mai na Kalou ki na Lawa ia sa qai sega ni vakatau ki na vosa ni yalayala. Ia a solia na i votavota vei Eparaama na Kalou e na vuku ni yalayala. 19Ia sa qai cava beka ni naki ni Lawa? Io, a soli mai me dau vakaraitaka na ka e cala me yacova ni sa qai lako mai ko koya na kawa i Aparaama ka a baleti koya na yalayala. E na gauna e soli kina na Lawa vei ira na Jiu, e a dewa mai vei ira na agilosi ki vua ga e dua na tamata o koya na kena mata a qai solia vei ira na tamata. 20Ia ni a solia mai na vosa ni yalayala na Kalou, vei Eparaama, e a solia taudua ga na Kalou ka sega ni bau dua na kena mata me vakaitavi kina. 21Erau sa veisaqasaqa beka kina na Lawa kei na vosa ni yalayala ni Kalou? E sega ni vaka kina. Kevaka e a sa soli e dua na Lawa e rawa kina na bula, ke sa rawa dina na veivakadonui e na vuku ni Lawa. 22Ia sa kaya na i Vola Tabu ni sa vakamalumalumutaki tu na vuravura taucoko ki na kaukauwa ni valavala ca, me na soli kina na ka sa yalataki e na vuku ni vakabauti Jisu ki vei ira era vakabauta. 23Ia ni a sa bera ni yaco mai na vakabauta, eda sa tiko kece e na ruku ni lewa ni Lawa, eda a bobula kece tu kina me yacova ni sa vakatakilai mai na vakabauta. 24Sa mai keda i vakatawa tiko kina na Lawa me yacova na lako mai nei Karisito, me da vakadonui kina e na vuku ni vakabauta. 25Ia oqo ni sa yaco mai na gauna ni vakabauta eda sa sega tale ni tiko voli e na ruku ni lewa ni Lawa. 26E na vuku ni vakabauta ko ni sa yaco kece kina mo ni luve ni Kalou e na nomuni tu vata kei Karisito. 27Ko ni sa papitaisotaki mo ni duavata kei Karisito ka ko ni sa vakaisulutaki kemuni e na bula i Karisito. 28Sa sega kina na kedra duidui na Jiu mai vei ira na kai Kirisi ka sega na kedra duidui na bobula mai vei ira na tamata galala, ka sa sega na kedra duidui na tagane mai vei ira na yalewa; ni ko ni sa duabau ga e na vuku i Karisito Jisu. 29Ia kevaka ko ni sa nei Karisito, ko ni na qai kawa i Eparaama, ka ko ni na vakaivotavota e na ka sa yalataka na Kalou.
Copyright
Learn More


text:
RUGBY LEAGUE
Nadi
Zone team squad for training. Premier: Aisake Tunikula, Rusiate Saukuru, Maika Seru, Ilami Susu, Iosefo Vuki, Iona Varomusu, Eremodo Tuni, Samu Naka, Manaini Bale, Akuila Utoni, Etonia Tagicaki, Simon Vakaloloma, Epeli Natagi, Kelemedi Silikiwai, Paula Tabui, Apisalome Saukuru, Ledua Ratumuri, Josateki Sovau, Kenneth Delai, Malakai Kavekalou, Viliame Tabua.
Under-20: Apisai Bakani, Joseva Lalawa, Taniela Waqavonovono, Peceli, Sitiveni Gauna, Josaia Qoro, John Sevel, Colin Penijueli, Apimeleki Lutuimawi, Waqa,Joseva, Alipate, Josh Ratu, Ilaisa Naulago, Suliasi Koroi, Paula Bete, Apisai Nabou.


text:
1Au sa qai raica e dua na lomalagi vou kei na dua na vuravura vou, ka ni sa takali tani na lomalagi makawa kei na vuravura makawa, ka sa sega ni tiko tale na wasawasa. 2Au sa qai raica na koro tabu, ko Jerusalemi vou, sa lutu sobu tiko mai lomalagi, mai vua na Kalou, sa ukucavu tu me vaka na yalewa vou sa uku me kau vua na watina. 3Au sa qai rogoca e dua na domo levu mai na i tikotiko vakaturaga sa kaya: “Raica, sa tiko na vale ni Kalou, sa tiko vei ira na tamata! E na tiko vata kei ira ko koya ka ra sa na nona tamata. Na Kalou vaka i koya e na tiko vata kei ira ka na nodra Kalou ko koya. 4E na tavoya tani na wai ni mata kece ga mai na matadra ko koya, ka sa na sega tale na mate; sa na sega tale ga na rarawa se na tagi se na vutugu, ni ra sa takali tani na veika makawa.” 5Sa qai kaya ko koya sa tiko e na i tikotiko vakaturaga, “Raica, au sa vakavouya na veika kece ga.” Sa qai kaya tale: “Vola mada oqo, ni ra sa vosa dina na veivosa oqo ka rawa ni ra vakadinati.” 6Sa qai kaya vei au: “Sa vakayacori oti! Ko i au na Alifa kei na Omeka, na i vakatekivu kei na i vakataotioti. Ki vei ira ka via gunu au na solia wale vei ira na wai mai na i vurevure ni wai ni bula. 7O koya sa qaqa e na nona na veika oqo: au na nona Kalou ka na luvequ ko koya. 8Ia ko ira na dadatuvu, na tawa vakabauta, ko ira e vakasisila na nodra i vakarau, ko ira na daulaba na dautagane kei na dauyalewa, na dauvakatevoro, na dauqaravi kalou tani kei ira kece na lasulasu, sa na nodra i votavota na drano sa kama tu kina na buka kei na sulifure. Sa i koya oqo na i karua ni mate.” 9Ka sa qai lako mai e dua vei iratou na agilosi e vitu ka ratou taura tiko na sedre e vitu sa sinai tu kina na i otioti ni veika rarawa e vitu, ka vosa vei au ka kaya: “Lako mai. Au na vakatakila vei iko na Yalewa vou, na wati ni Lami.” 10Au sa qai vakasinaiti e na Yalo Tabu ka sa kauti au na agilosi ki na dela ni dua na ulunivanua cecere sara, ka vakaraitaka vei au na koro tabu ko Jerusalemi ni sa lutu sobu tiko mai lomalagi, mai vua na Kalou. 11Sa sinai e na i serau ni Kalou. Na kena rarama e vaka na vatu talei kunekune dredre sara, e vaka na vatu jasipa, ka e vakaraitayaloyalo me vaka na karisitala. 12Sa dua na kena bai eecere levu ka tinikarua na kena matamata, ka ratou sa tu e na matamata e tinikarua na agilosi. A sa volai e na matamata na yacadra na nodra yavusa na luve i Isireli e tinikarua. 13Sa tolu na matamata e na tokalau, tolu na matamata e na vualiku, tolu na matamata e na ceva ka tolu na matamata e na ra. 14Sa tinikarua na vatu ka yavu ni bai ni koro, ka sa volai kina na yacadra na i apositolo ni Lami e lewe tinikarua. 15Ia sa tu vei koya e vosa tiko vei au e dua na gasau koula ni vakarau me vakarautaka na koro kei na kena matamata kei na kena bai. 16Sa va na yasa ni koro sa tautauvata na kena balavu kei na kena raba. Sa qai katuma na koro ko koya e na nona gasau ni vakarau. Sa 2,400 na kilomita na kena balavu ka sa tautauvata na kena balavu kei na kena raba kei na kena cecere. 17A katuma tale ga ko koya na kena bai: Sa onosagavulu na mita na kena cecere, koya ni taurivaka ko koya na i vakavakarau vakatamata ga. 18Sa caka e na vatu jasipa na kena bai, ia na koro sa caka e na koula dina ka sa makare sese me vaka na iloilo savasava. 19Sa vakaiukuukutaki na yavu vatu ni koro e na veivatu talei kece ga. A i matai na jasipa. A i karua na safaya. A i katolu na aketi. A i kava na emeralita. 20Ai kalima na onikisi. A i kaono na kaneliani. A i kavitu na karisilaite. A i kawalu na perili. A i kaciwa na topasi. A i katini na karaisoperesi. A i katinikadua na jeisinici. A i katinikarua na amecisita. 21Ia sa caka na mataniciva na matamata e tinikarua; na matamata yadua sa caka e na dua na mataniciva. Ia na sala ni lomanikoro sa caka e na koula dina, sa makare sese me vaka na iloilo. 22Ia au a sega ni raica e dua na valenisoro e na lomanikoro, ka ni sa kena valenisoro ga na Turaga na Kalou Kaukauwa kei na Lami. 23Sa sega ni yaga e na koro oqo na matanisiga se na vula me cila kina ka ni sa vakararamataki e na i serau ni Kalou ka sa kena cina na Lami. 24Era na lako voli e na kena rarama ko ira na lewe ni veimatanitu, ka ra na yauta yani kina na nodra i yau ko ira na tui kei vuravura. 25E na sega ni sogo e na siga na kena matamata, ka sa na sega tale ga na bogi e kea. 26Era na kauta yani kina na veimatanitu na nodra i yau kei na nodra lagilagi. 27Ia e na sega sara ni curu kina e dua na ka tawa savasava se dua e kitaka na veika vakasisila se dau lasulasu; ko ira ga era sa volai tu e na i vola ni bula ni Lami.
Copyright
Learn More


text:
1Me ia tiko ga na veilomalomani vakaveitacini. 2Ni kakua ni guilecava mo ni dau dolava na nomuni vale vei ira na vulagi, ka ni vakarau koya era a vakaceguya kina e so na agilosi e so na tamata ka ra sega ni kila. 3Ni dau nanumi ira era tiko e valeniveivesu, me vaka sara ga ko ni tiko vakavesu vata kei ira. Ni nanumi ira tale ga era vakararawataki tiko me vaka sara tale ga ni ko ni sa vakararawataki tiko e na yagomuni. 4Sa dodonu mo ni doka taucoko na tiko vakawati, ka me rau sa dau veidinadinati na tagane kei na yalewa, ni na lewai ira na dauyalewa kei na dautagane kei ira na dauveibutakoci na Kalou. 5Ni kakua ni laiva na nomuni bula me tacori e na dau kocova na i lavo ka mo ni okata me sa rauti kemuni na veika sa tu vei kemuni. Ni a sa kaya oti na Kalou, “Au na sega sara ni biuti iko se laivi iko” 6O koya gona eda sa rawa ni kaya vakadoudou kina, “Sa dau vukei au na Turaga ka'u na sega ni rere! A cava li era rawa ni kitaka vei au na tamata?” 7Ni nanumi ira na nomuni i liuliu era sa yali yani ko ira ka a dau tukuna vei kemuni na vosa ni Kalou. Ni vakasamataka na i tovo ni nodra bula me yacova na nodra mate ka vakadamurimuria na nodra vakabauta. 8Ko Jisu Karisito, sa i koyakoya tiko ga e na siga e na noa, edaidai, kei na veigauna kece ga mai muri. 9Ni kakua ni laiva me ra vakauti kemuni tani mai na sala dodonu na veimataqali i vakavuvuli e vuqa. Ni sa ka vinaka me vakaukauwataki na yaloda e na loloma soli wale ni Kalou, ka sega e na vuku ni kena muri tiko na veivakaro me baleta na kakana; ka ni ko ira mada ga era a dau vakayacora e a sega ni dua na betena vei ira. 10Ko ira na bete era veiqaravi e na vale tabu sa sega ni tara vei ira me ra kania na i soro sa vakacabori e na noda i cabocabo ni soro. 11Ni sa dau vakamai e na i bili ni koro na yagodra na manumanu ia era sa dau kauta na kedra dra ki na Loqi Tabu Sara na Bete Levu me i soro ni valavala ca. 12E a mate vaka tale ga kina ko Jisu e na taudaku ni matamata ni koro me vakasavasavataki ira na tamata mai na nodra i valavala ca e na nona dra vaka i koya. 13O koya gona me da sa mai lako yani ki vua ki na i bili ni koro, ka vakaivotavota e na nona vakamaduataki. 14Ka ni sa sega na noda koro e na muri mai. 15O koya gona me da sa qai dau cabora tiko ga kina vua na Kalou e na vuku i Jisu na i madrali ni vakavinavinaka, koya na vua ni tebe ni gusuda sa vakatusa tiko na yacana. 16Ni kakua ni guilecava mo ni dau caka vinaka ka dau veivukei; ni sa vinakata na Kalou na i madrali vakaoqo. 17Ni talairawarawa vei ira na nomuni i liuliu, ka vakayalomalumalumutaki kemuni vei ira, ni ra sa yadrava tiko na yalomuni, ka ni na vakatarogi ira kina na Kalou e muri. Ke ko ni kitaka oqo era na vakayacora na nodra i tavi e na marau, ka sega e na yalo rarawa ka ni na sega ni dua na kena yaga vei kemuni koya. 18Ni dau masulaki keitou tiko ga. Keitou vakadinata ni sa vinaka tiko na neitou lewa e loma, ni keitou sa vinakata me keitou vakayacora tiko ga na ka dodonu e na veigauna kece ga. 19Au sa vakauqeti kemuni vagumatua sara mo ni masulaki au, me rawa ni'u vakasukai tale kina vakatotolo ki vei kemuni. 20Me cokonaki kemuni mada ga e na veika vinaka kece ga na Kalou ni veivakacegui, o koya ka a vakatura cake tale mai na mate na noda Turaga ko Jisu na nodra i Vakatawa Levu na sipi, e na dra ni veiyalayalati tawa mudu. 21Mo ni vakayacora rawa kina na lomana. Me sa eakava tale ga ko koya e lomamuni na veika sa vinaka vua, e na vuku i Jisu Karisito, o koya me sa ia vua na veivakalagilagi ka sega ni mudu. Emeni. 22Au sa vakamasuti kemuni na wekaqu mo ni rogoca e na yalovosota na vosa ni veivakauqeti oqo; ka ni sega soti ni balavu na i vola au sa vola yani oqo vei kemuni. 23Au vinakata mo ni kila ni sa sereki mai valeniveivesu na wekada ko Timoci. Kevaka e na tadu totolo mai keirau na lako vata yani vei kemuni. 24Au sa loloma yani vei ira kece na nomuni i liuliu kei ira kece na tamata ni Kalou. Era sa loloma tale tu ga yani vei kemuni ko ira na wekamuni e Itali. 25Me tiko vei kemuni kece ga na loloma ni Kalou! Emeni.
Copyright
Learn More


text:
1Ni sa qai kila na Turaga ni ra sa rogoca na Farisi na nona sa rawai ira tiko ka papitaisotaki ira e lewe vuqa cake na tisaipeli mai vei Joni. 2(Ia e a sega ni veipapitaisotaki ko Jisu, ko iratou ga na nona tisaipeli.) 3Sa qai biuti Jutia ko koya ka lako tale ki Kalili. 4E koto na nona sala e na loma ni vanua ko Samaria. 5Sa mani yaco sara ko Jisu ki na dua na koro kei Samaria, ka yacana ko Saika; e voleka ki na tiki ni vanua ka a solia ko Jekope vei Josefa na luvena. 6E tiko kina na toevu i Jekope. Ia ni sa oca e na taubale ko Jisu, sa qai la'ki dabe toka e na bati ni toevu ni rauta na tinikarua na kaloko e na siga levu tutu. 7Sa qai lako yani ki kea e dua na yalewa ni Samaria me la'ki taki wai, ka sa kaya vua ko Jisu, “Au kerea mada me'u gunu.” 8(Ni ratou sa lako tu na nona tisaipeli ki voli kakana ki na koro e na gauna koya.) 9Sa qai kaya vua na yalewa ni Samaria, “E rawa vakacava vei iko, ni ko kai Jutia, mo kere wai vei au, ni'u yalewa ni Samaria?” (Ni sega ni rawa ni ra tiko vata na Jiu kei ira na kai Samaria.) 10Sa qai sauma ko Jisu ka kaya vua, “Kevaka wale ga ko sa kila na i solisoli ni Kalou, kei koya ka kere gunu tiko vei iko, ke ko a sa kerea oti vua, ka sa na solia vei iko ko koya na wai bula.” 11Sa qai kaya vua na yalewa, “E sega saka tu na nomuni i takitaki, ka sa titobu na toevu, ko ni na kauta mai vei na wai bula? 12Ko ni sa uasivi cake beka vei Jekope na tama i keimami, ka a solia vei keimami na toevu, ka a gunu kina ko koya, kei iratou na luvena, kei na nona manumanu?” 13Sa qai sauma ko Jisu ka kaya vua, “Ko koya e na gunu e na wai oqo e na via gunu tale; 14ia ko koya e na gunu e na wai au na solia vua e na sega ni via gunu ka tawa mudu; ia na wai au na solia vua e na yaco me wai vure e lomana ka tovure yani ki na bula tawa mudu.” 15Sa qai kaya vua na yalewa, “Ni solia saka mai vei au na wai oqori, me'u kakua kina ni via gunu tale, se lako tale mai ki ke me'u taki ” 16Sa qai kaya vua ko Jisu, “La'ki kaciva mada mai na watimu mo drau lako mai ki ke ” 17A sauma na yalewa ka kaya, “E sega na watiqu.” Sa qai kaya vua ko Jisu, “Ko sa kaya dina, ʻE sega na watiqu,’ 18ni ko sa vakawati oti kei na lima na tagane, ka sega ni watimu dina ko koya ko drau tiko vata oqo. Sa dina sara na nomu vosa e na vuku ni ka oqo .” 19Sa qai kaya vua na yalewa, “Au sa raica rawa saka ni ko i kemuni e dua na parofita. 20Era dau lotu na neimami qase e na ulunivanua oqo, ia ko ni kaya ni tiko ga mai Jerusalemi na tikina e dodonu me da lotu kina.” 21Sa qai kaya vua ko Jisu, “Yalewa, vakabauti au, sa roro tiko mai na gauna ko ni na sega ni lotu kina vua na Tamada e na ulunivanua oqo se mai Jerusalemi. 22Ko ni sa lotu tiko vei koya ko ni sega ni kila; keimami sa lotu vei koya keimami sa kila; ka ni na lako mai vei ira na kai Jutia na veivakabulai. 23Ia e na yaco mai na gauna, ka sa i koya sara ga oqo, ni ra na lotu vakayalo ka vakaidina vei Tamada ko ira era sa lotu dina, ni sa qara ko Tamada me ra vakaoqo ko ira era lotu vua. 24A yalo na Kalou, ko ira era lotu vua e dodonu me ra lotu vakayalo ka vakaidina.” 25Sa qai kaya vua na yalewa koya, “Au sa kila ni na lako mai e na dua na gauna na Mesaia (o koya sa vakatokai na Karisito); ia e na gauna e na yaco mai kina e na mai tukuna vei keda na veika kece ga.” 26Sa qai kaya vua ko Jisu, “O i au ga ka'u vosa tiko oqo vei iko, na Mesaia ” 27E na gauna sara ga koya e ratou sa yaco mai kina na nona tisaipeli, ka ratou kurabui ni veivosaki tiko ko koya kei na dua na yalewa; ia e a sega ga ni dua me taroga, “Na cava ko vinakata?” se “A cava ko ni vosa tiko kina vua?” 28Sa qai biuta tu na nona saqa ni wai na yalewa ka lako ki na koro, ka kaya vei ira na tamata, 29“Ni mai raica mada na tamata ka tukuna vei au na veika kece ga au a cakava. E sega beka ni sa i koya oqo na Karisito?” 30Era sa qai biuta na koro ka lako vei Jisu. 31Ia ni ra se bera yani, e ratou sa cikevi Jisu tiko na tisaipeli, ka kaya, “Vakavuvuli, ni kana mada” 32Sa qai kaya vei iratou ko koya, “E tu vei au na qau kakana me'u kania, ia dou sa sega ni kila.” 33E ratou sa qai veitarogi kina na tisaipeli ka kaya, “A sa dua beka e kau kakana mai vua?” 34Sa qai kaya vei iratou ko Jisu, “Sa qau kakana me'u cakava na loma i koya ka a talai au mai, ka vakaotia na nona cakacaka. 35E sega li ni ko ni dau kaya, ʻSa vo ga e va na vula me qai yaco mai na gauna ni tatamusuki’? Raica, au sa kaya vei kemudou, dou tacake ka rai yani ki na i teitei ka ra tu oqori; era sa matua mai ka ra sa waraka tu me ra tamusuki. 36Ko koya sa tatamusuki sa saumi sara tiko ka sa kumuna tiko na vuata ki na bula tawa mudu; me rau marau vata kina na daukabukaburaki kei koya na dautatamusuki. 37Sa dina kina na vosa koya, ʻE dua e a kaburaka, ka dua tani a qai tamusuka.' 38Au a talai kemudou mo dou tamusuka na ka dou a sega ni cakacakataka; era a cakacaka kina e so tani, ia dou sa mai tauca na vua ni nodra cakacaka ” 39Era a mani vakabauti Jisu e lewe vuqa na kai Samaria e na koro koya e na vuku ni nona vosa na yalewa ka a kaya, “A tukuna vei au ko koya na ka kece ga au a cakava.” 40Sa mani yaco gona kina ni ra sa yaco yani vua ko ira na kai Samaria era sa qai kerei koya me tiko vata mada kei ira; ka sa mani tiko kina ko koya ka siga rua. 41Era a lewe vuqa sara tale era a qai vakabauta e na vuku ni vosa i Jisu; 42ka ra a kaya vua na yalewa, “Oqo keimami sa vakabauta, e sega ni baleta na nomu vosa, ia baleta ga ni keimami sa qai rogoci koya sara ko i keimami, ka kila ni sa i koya oqo na i Vakabula kei vuravura” 43Ia ni sa oti e rua na siga sa qai lako sara ki Kalili ko Jisu, 44ni a sa tukunaoti ko koya ni sega ni dau dokai na parofita e na nona vanua. 45Ia ni sa yaco ki Kalili ko koya era sa marautaki koya sara na tamata, ni ra a raica na veika kece ka a cakava mai Jerusalemi e na gauna ni kanavata; ka ni ra a lako tale ga ki na kanavata ko ira. 46Sa qai lako tale ko Jisu ki Kena mai Kalili, na koro ka a vukica kina na wai me waini. A tiko kina e dua na turaga vakaitavi levu ni matanitu. E dua tiko na luvena tagane ka tauvimate koto mai Kapenaumi. 47Ni sa rogoca ko koya ni sa lako tani mai Jutia ki Kalili ko Jisu, sa qai lako vua, ka kerea me lako sobu mada me la'ki vakabula na luvena, ni sa voleka koto ni ciba. 48Sa qai kaya vua ko Jisu, “E na sega ni dua vei kemuni e vakabauta vakavo ga kevaka e na raica taumada e so na cakacaka mana kei na veika veivakurabuitaki ” 49Sa qai kaya vua na turaga koya, “Daru mai lako sobu saka, de qai mate na luvequ.” 50Sa qai kaya vua ko Jisu, “Lako ga, sa bula na luvemu!” A sa vakabauta na vosa i Jisu ko koya ka lako sara. 51Ia ni sa lako tiko e ratou sa mai tavaki koya na nona tamata ka kaya vua, “Sa bula na luvemuni!” 52Sa qai vakataroga vei iratou ko koya se gauna cava e a tekivu me bula cake kina na gone. E ratou a qai kaya vua, “Sa takali vua na katakata e na noa e na dua na kaloko ” 53A sa nanuma sara ko tamana ni gauna sara ga koya ka a kaya kina vua ko Jisu, “Sa bula na luvemu ” Sa mani vakabauta sara ko koya kei ira kece na nona lewe ni vuvale. 54Oqo tale na i karua ni cakacaka mana e a cakava ko Jisu ni sa lesu ki Kalili e na nona a tiko mai Jutia.
Copyright
Learn More


text:
1Ia, e na vuku ni kakana sa vakacabori oti ki na veimatakau: e da sa kila “sa tu vei keda kece na vuku” Na vuku sa vakavuna me qaciqacia kina na tamata; ia na loloma sa dau veivakatataki cake. 2Kevaka e dua na tamata sa nanuma sa kila ka, e sa sega dina ni kila e dua na ka me vaka e dodonu me kila. 3Ia ke dua sa kila na Kalou sa kilai tiko ko koya mai vua na Kalou. 4E na vuku ni kena laukana na kakana sa vakacabori ki na matakau, sa macala tu vei keda “ni sega na bula e tu vua na matakau” ka “sa duabau ga na Kalou, ka sega tale e dua.” 5E so na tamata era nanuma ni vuqa na kalou kei na turaga era trko mai lomalagi, ka vaka tale ga krna e vuravura. 6Ia vei keda sa duabau ga na Kalou, na Tamada, o koya sa vu mai vua na ka kece ga, ka da sa bula tiko e na vukuna; sa duabau ga na Turaga, ko Jisu Karisito, ka sa vu mai vua na ka kece ga, ka da sa bula tiko e na vukuna. 7E sega ni da kila kece na ka oqo. E so era sa lasa tu ga e na matakau. Era kania na kakana e na nodra okata ni sa vakacabori oti ki na matakau. E sa malumalumu na nodra lewa e loma ka ra nanuma ni ra sa dukadukali e na vuku ni kakana. 8Ia na kakana e na sega ni vakavinakataki keda vua na Kalou. Kevaka e da sega ni kania, e na sega ni yali kina vei keda na noda vakabauta; e na sega tale ga ni kuria na noda vakabauta kevaka e da kania. 9Ni qarauna me kakua ni vakatarabetaki ira na malumalumu na nomuni galala oqori. 10Ke ko iko e dua na tamata vuku ka raici iko e dua e malumalumu na nona lewa e loma ni ko sa kana tiko e na vale ni soro ni matakau, e na sega li ni doudou kina na yalona me kania na kakana e vakacabori oti ki na matakau? 11Sa na qai vakarusai na wekamu malumalumu oqo, o koya e a mate na Karisito e na vukuna e na vuku ni nomu vuku. 12Ni ko ni sa cala vaka oqo vei ira na wekamuni ka vakamavoataka na yalodra na malumalumu, ko ni sa cala vei Karisito. 13O koya gona kevaka sa vakatarabetaki na wekaqu e na kakana, au na sega sara ni kana lewe ni manumanu tale me'u kakua kina ni vakavuna na nona bale na wekaqu.
Copyright
Learn More


text:
1Me vaka oqo na nomuni vakasamataki keitou: keitou sa i talai i Karisito ka dauniyau ni veika vuni ni Kalou. 2Ia me kena i kuri ko ya sa kilikili kei ira na dauniyau me vakadinadinataki ni ra sa tamata yalo dina vei ira na nodra turaga. 3Ia vei au vaka i au e sega soti ni ka bibi vei au na noqu vakalewai mai vei kemuni se mai na dua na vakalelewa vakatamata. Au sega mada ga ni vakalewai au vaka i au. 4Ni'u sega ni kila vaka i au e dua na ka me'u vakalewai au kina; ia sa dina, e sega ni vunia oqo me'u vakadonui kina. Na Turaga ga sa i koya ka sa dau vakalewai au. 5Sa i koya gona ko ya na vuna mo ni kakua kina ni vakalewa e dua na tamata ni sa bera na kena gauna, ko ya ni sa na lako mai na Turaga. E na vakaraitaka mai ko koya na veika sa vunitaki tu e na butobuto, ka vakalewa e dua na tamata ni sa bera na kena gauna, ko ya ni sa na lako mai na Turaga. E na vakaraitaka mai ko koya na veika sa vunitaki tu e na butobuto, ka vakatakila mai na i naki ni lomadra na tamata. Ia sa na qai solia na Kalou ki na tamata yadua na vei vakacaucautaki sa veiganiti kaya. 6Kemuni na wekaqu, au sa vagolea na veika oqo vei keirau kei Apolosa, me kena i vakaraitaki vei kemuni. Au vinakata mo ni vulica mai na ka e baleti keirau na i balebale ni kena dau kainaki tu mo ni “muria na kena lawa dodonu” ka kakua ni vakadokadoka e dua ka beci koya ka dua. 7Ko cei sa qisi iko mo uasivi cake mai vei ira na kena vo? Se cava sa tu vei iko ka a sega ni soli vei iko? Ia kevaka a soli vei iko, a cava ga ko qai la'ki dokadoka voli kina me vaka a sega ni soli vei iko? 8E vakaevei e sa tu kece li oqori vei kemuni na veika e ganita na nomuni bula? Ko ni sa vutuniyau li? Au diva mada ga mo ni sa tui dina sara, me rawa ni keitou bau laki wili tale tu ga yani vaka tui vata kei kemuni! 9Ka ni vaka e kena i rairai vei au ni sa solia vei keitou na i apositolo na Kalou me keitou i murimuri sara me vakataki ira sa lewai tu me ra mate, me keitou ka ni sarasara ki vuravura, ki vei ira na agilosi kei ira na tamata. 10Keitou sa lialia e na vuku i Karisito; ia ko ni sa vuku e na nomuni tu vata kei Karisito; keitou sa malumalumu, ia ko ni sa kaukauwa. Keitou sa beci, ia ko ni sa dokai. 11Me yacova mai na gauna sara ga oqo keitou sa viakana tu ga ka viagunu; keitou vakaisulu vaka ca; keitou vakamavoataki; e sega na neitou i tikotiko tu dei, 12ka keitou sa dau vakaocai keitou e na cakacaka ni liga i keitou. Ni keitou sa vakasewasewani, keitou vosa vinaka ga; ni keitou sa vakacacani keitou vosota ga; ni keitou sa vakacacani keitou vosota ga. 13Ia ni keitou sa vosa vakacacataki, keitou sa dau sauma e na vosa vinaka. Me yacova mai na gauna oqo era sa raici keitou na tamata me vaka na duka veluvelu ni vuravura oqo, ka vaka na i benubenu. 14Au sega ni vola yani na veika oqo me'u vakamaduataki kemuni kina, ia me'u vakasalataki kemuni ga kina me vaka na luvequ lomani. 15Ni veitalia ga ke mani sivia e tini na udolu na nomuni dauveituberi e na bula va-Karisito, e sega ni lewe levu era tamamuni. Ni'u sa yaco me'u tamamuni e na vuku i Karisito e na noqu a kauta yani vei kemuni na i Tukutuku Vinaka. 16O koya gona au sa vakamasuti kemuni kina mo ni vakadamurimuri au. 17E na vuku ni ka oqo au sa talai Timoci tiko yani kina, na luvequ lomani ka yalo dina e na ka ni Turaga. Sa na tukuna tale ga vei kemuni ko koya na noqu i vakarau ni bula vou ni keirau sa tu vata kei Karisito me vaka au sa dau vakatavuvulitaka vei ira na veisoqosoqo lewe ni lotu e na veivanua kece. 18Era sa yaco tiko e so vei kemuni me ra viavialevu ni ra nanuma niu sa na sega ni lako yani vei kemuni; 19ia kevaka sa vaka kina na loma ni Turaga au sa na lako yani vei kemuni e na dua na gauna wale ga oqo; ka me'u na raica vakataki au sara ga na ka e rawa ni ra cakava na tamata viavialevu oqori, ka sega ni ka ni nodra vosa wale ga. 20Ni sa sega ni ka ni vosa wale ga na matanitu ni Kalou, ia sa ka ga ni kaukauwa. 21A cava e vinaka vei kemuni? Me'u kauta yani vei kemuni na noqu kuita se me'u lako yani e na yalo loloma kei na yalo e malumu?
Copyright
Learn More


text:
1E na yakavi ni siga ka dua, ni sa oti na Siga ni Vakacecegu, e ratou sa qai voli waiwai vakaisaluwaki ko Meri na yalewa ni Makitala, kei Meri na tina i Jemesa, kei Salome, me ratou la'ki lumuta kina na yago i Jisu. 2Ia e na mataka lailai e na siga ka tarava, ni se qai cabe na siga, e ratou sa lako sara ki na i bulubulu. 3E ratou a veikayaka vakai iratou se ko cei mada e na vaqiqica tani na vatu mai na gusu ni bulubulu. 4Ia ni ratou qai rai yani, ki na i bulubulu e ratou sa raica sara ni sa qiqi tani tu na vatu. (Ia sa bau vatu levu dina sara ga na vatu koya.) 5Ni ratou sa curu yani ki na i bulubulu, e ratou sa raica sara e dua na cauravou ni dabe toka e yasa i matau, ka vakaisulu balavu vulavula; ka ratou sa kidroa vakalevu sara. 6A qai kaya ko koya vei iratou, “Dou kakua ni rere; ko dou sa mai vakasaqarai Jisu li na kai Nasareci, ko koya ka a lauvako e na kauveilatai? Sa sega e ke ko koya; sa tu cake tale; dou mai raica na vanua ka a vakotori kina! 7Ia dou lako ka tukuna vei iratou na nona tisaipeli, kei Pita tale ga, ni sa liu ko koya ki Kalili; dou na raici koya e kea, me vaka ga e sa tukuna tu vei kemudou.” 8E ratou sa qai curu ki tuba ka dro tani mai na i bulubulu ka ratou sa taqaya ka sautaninini. E ratou a sega ni kaya e dua na ka vua e dua na tamata e na levu ni nodratou rere. 9[Ni sa tu cake tale ko Jisu e na mataka caca e na i matai ni siga ni macawa, sa rairai taumada vei Meri na yalewa ni Makitala. Na yalewa koya e a vakasava tani mai vua ko Jisu e vitu na tevoro. 10Sa qai lako ko koya ka tukuna vei ira na i tokani i Jisu era a tagi ka vakaloloku tiko. 11Ia ni ra sa rogoca ni sa bula tale ko Jisu, ka ni a sa rairai oti vei Meri, era a sega ni vakadinata. 12Ia ni sa oti koya, sa qai rairai tale ko Jisu vei rau e lewe rua vei ira na nona i tokani e na nodrau i lakolako ki loma ni vanua, ka sa dua tani tale kina na kena i rairai. 13E rau sa qai lesu tale ka la'ki tukuna vei ira na kena vo; ia era a sega ga ni vakabauti rau. 14E muri, sa qai rairai vei iratou na lewe tinikadua ni ratou kana tiko; ka qai vosataki iratou e na nodratou tawa vakabauta kei na kaukauwa ni lomadratou, ni ratou a sega ni vakabauti ira ka sa raici koya oti ni sa tu cake tale. 15Sa qai kaya vei iratou, “Dou lako ki vuravura taucoko ka vunautaka na i Tukutuku Vinaka ki vei ira na tamata kece ga. 16O koya e vakabauta ka papitaisotaki e na vakabulai; ia ko koya e sega ni vakabauta, e na vakarusai. 17Ko ira na vakabauta, era na cakava na veicakacaka mana oqo; era na vakasava tani na tevoro e na yacaqu; era na vosataka na veivosa e so era a sega ni kila e liu; 18ia kevaka era taura na gata bati gaga, se gunuva e dua na wai gaga ka rawa kina na mate, e na sega ni vakacacani ira; era na tarai ira tale ga na tauvimate ka vakabulai ira.” 19Ia ni sa vosa oti vei iratou, na Turaga ko Jisu, sa qai kau cake ki lomalagi, ka la'ki tiko sobu e na liga i matau ni Kalou. 20E ratou sa qai lako na tisaipeli ka vunau e na veivanua kece ga, ka sa cakacaka vata tiko kei iratou na Turaga, ka vakadeitaka na nodratou vosa e na veicakacaka mana e vuqa.]
Copyright
Learn More


text:
1Sa qai kaya tale ga ko Jisu vei iratou na nona tisaipeli, “E a tiko kina e dua na tamata vutuniyau ka dua tiko na nona dauniyau. Sa qai beitaki vua na nona dauniyau ni sa vakayalia tiko na nona i yau. 2Sa qai kacivi koya ka kaya vua, ʻA cava au sa mai rogoca oqo me baleti iko? Solia mai e dua na i tukutuku ni nomu qarava na i yau, ni sa sega ni rawa mo dauniyau tiko ga.ʼ 3Sa qai vakananuma e lomana na dauniyau ka kaya, ʻNa cava beka me'u eakava ni sa vakarau kauta tani vei au na noqu turaga na cakacaka vakadauniyau? Au sega soti ni kaukauwa me'u rawata na cukicuki, ka'u madua ni kerekere. 4Oi au sa qai kila na ka me'u cakava, me rawa ni ra kauti au kina na tamata ki na nodra veivale ni'u sa sivo mai na cakacaka vakadauniyau.ʼ 5“Sa qai kacivi ira yadudua mai era dinau tu vua na nona turaga. Sa kaya vua na i matai, ʻE vica na nomu dinau vua na noqu turaga?ʼ 6A sa kaya ko koya, ʻE dua na drau na i vakarau waiwai.ʼ Sa qai kaya vua na dauniyau, ʻTaura na nomu i vola ni dinau, dabe ka vola sara me limasagavulu.ʼ 7Sa qai taroga e dua tale ko koya, ka kaya, ʻE vica na nomu dinau ko iko?ʼ Sa kaya ko koya, ʻE dua na drau na i vakarau sila.ʼ Sa qai kaya vua na dauniyau, ʻTaura na nomu i vola ni dinau ka vola me walusagavulu.ʼ 8“E a vakacaucautaki koya na dauniyau tawa dodonu na turaga koya, e na nona i vukivuki vuku; ni ra sa vuku vakalevu cake na gone ni vuravura oqo e na veika e baleti ira, ka sega soti ko ira na gone ni rarama. 9“Ka'u sa kaya vei kemudou, Dou vakayagataka na i yau vakavuravura me so kina na wekamudou, ia ni sa cagina na i yau me ra na qai kauti kemudou na wekamudou koya ki na veitikotiko tawa mudu. 10“O koya sa dina e na ka lailai, e na dina tale ga e na ka levu; ia ko koya sa sega ni dodonu e na ka lailai, e na sega ni dodonu tale ga e na ka levu. 11Ia kevaka dou sa sega ni dina e na i yau vakavuravura, ko cei e na nuitaki kemudou e na i yau dina? 12Kevaka tale ga dou sa sega ni dina e na ka e nona e dua tani, ko cei e na solia vei kemudou na ka e nomudou? 13“E sega ni dua na tamata e qarava rawa e rua na turaga; ni na cata e dua ka lomani koya ka dua; se ni na soli koya sara vua e dua ka beci koya ka dua. Dou na sega ni qaravi rau vata rawa na Kalou kei na i yau.” 14Ia ni ra sa rogoca koya ko ira na Farisi, era sa qai vosa vakacataki koya, ka ni ra sa dau domona na i lavo. 15Sa qai kaya vei ira ko koya, “Sa i kemuni ko ni sa dau vakadonui kemuni ga e matadra na tamata; ia sa kila na lomamuni na Kalou; ni sa ka vakasisila e na mata ni Kalou na ka e vakadokadokai vei ira na tamata. 16“E a sa tu na Lawa i Mosese kei na nodra volavola na parofita me yaco mai vei Joni na Dauveipapitaisotaki; mai kea, sa qai tekivu me vunautaki na matanitu ni Kalou, ka ra sa gu sara na tamata kece ga me ra curu kina. 17Ia sa rawarawa cake me takali laivi ko lomalagi kei vuravura, sa dredre ga me lutu wale e dua na tiki ni lawa lailai sara. 18“O koya yadua sa biuta na watina, ka la'ki vakawati kei na dua tale, sa dauyalewa ko koya; ia ko koya sa vakawatitaka e dua na yalewa sa biuti koya na watina, sa dauyalewa tale ga ko koya. 19“E a tiko e dua na tamata vutuniyau, ka dau vakaisulu e na i sulu lokaloka kei na lineni malumu, ka dau kana ka marau vakalevu tu ga e na veisiga. 20E a tiko tale ga e kea e dua na tamata dravudravua e na nona matavuvale. A yacana ko Lasarusa, ka robota tu na yagona na vidikoso. 21Sa dau garova ko Lasarusa me vakani e na meme ni kakana e lutu mai na teveli ni tamata vutuniyau. Era sa dau lako tale ga mai na koli ka vakadramica na nona vidikoso. 22“Sa mani mate na tamata dravudravua ka ra sa kauta na agilosi ki na lomasere i Eparaama. Sa qai mate tale ga na tamata vutuniyau ka bulu. 23A sa tacake mai Etesi ni sa vakararawataki tu ka raici Eparaama sara tu vakayawa, kei Lasarusa ni koto e lomaserena. 24A sa kaci ka kaya, ʻI Tamaqu Eparaama, lomani au mai, talai Lasarusa mada me tonia na mua ni nona i qaqalo e na wai ka mai vakabatabatataka na yamequ; ni sa ka levu na noqu rarawa e na vuku ni yameyame ni buka oqo!ʼ 25“Ia e a qai kaya ga ko Eparaama, ʻNa luvequ, nanuma tiko ni ko a dau taura na veika vinaka kece ga e na gauna ko a sa bula voli kina, ia e a vaka tale ga kina ko Lasarusa ni a taura na veika ca; ia oqo sa vakacegui e ke ko koya, ia ko iko sa vakararawataki. 26A kena i kuri, e tu oqo e na kedaru maliwa e dua na i keli vakaitamera, e dredre kina vei ira e ke me ra lako yani vei kemuni, ka sega tale ga ni dua me lako rawa mai keri vei keimami.ʼ 27Sa qai kaya kina ko koya, ʻIa au sa masuti iko, tamaqu Eparaama, mo talai koya ki na vale nei tamaqu, 28ni ratou lewe lima tiko na taciqu, me rawa ni la'ki vakasalataki iratou, de ratou na qai lako tale ga mai ki na vanua ni veivakararawataki oqo.ʼ 29“Ia sa qai kaya vua ko Eparaama, ʻSa tu vei iratou ko Mosese kei ira na parofita. Me ratou qai rogoci ira ga.ʼ 30A sa kaya ko koya, ʻE sega, tamaqu Eparaama, kevaka ga e dua mai vei ira na mate e lako vei iratou, e ratou na qai veivutuni.ʼ 31Sa qai kaya vua ko koya, ʻKevaka e ratou sa sega ni vakarogoci Mosese kei ira na parofita, e na sega tale ga ni rawai na lomadratou; veitalia sara mada ga ke mani tucake tale e dua mai na mate.ʼ”
Copyright
Learn More


text:
1E na i vola oqo sa volai kina na veika e a vakatakila ko Jisu Karisito, na veika a solia vua na Kalou me vakaraitaka vei ira na nona tamata ni sa voleka ni yaco. E a tala na nona agilosi ko Jisu me vakatakila na veika oqo vei Joni, na nona dauveiqaravi. 2A sa tukuna ko Joni na veika kece ga e a raica ka sa i koya oqo na nona i tukutuku me baleta na vosa ni Kalou kei na veika dina sa mai vakatakila ko Jisu Karisito. 3Sa kalougata ko koya sa wilika ka rogoca na vosa ni parofisai oqo, ka vakabauta na veika sa volai tu kina; ni sa roro mai na gauna me vakayacori kece kina. 4Mai vei Joni ki vei ira na i soqosoqo lewe ni lotu e vitu mai Esia: Me nomuni mada ga na loloma kei na vakacegu mai vei koya sa bula tu e daidai, ka a bula e liu, ka na bula tale ga e muri: mai vei iratou tale ga na yalo e vitu e ratou sa tiko e na mata ni nona i dabedabe vakatui; 5mai vei Jisu Karisito tale ga, na dautukutuku yalodina, na ulumatua vei ira na tu cake tale mai na mate, ka nodra Turaga levu na tui e vuravura. Ki vei koya sa lomani keda ka sa sereki keda mai na noda i valavala ca e na nona dra, 6sa qisi keda ko koya me dua na yavusa tui ka bete ni nona Kalou ka Tamana. Me ia vei koya na vakarokoroko kei na lewa ka sega ni mudu! Emeni! 7Raica, sa lako mai ko koya e na o ka na raici koya na mata kece ga; ko ira tale ga era a suwaki koya. Era na tagi tale ga na veimataqali kece e vuravura e na vuku ni ka era a kitaka vua. Me sa vaka gona kina! Emeni! 8“Ko i au na Alifa kei na Omeka, na i vakatekivu kei na i vakataotioti,” sa kaya na Turaga na Kalou Kaukauwa, o koya sa bula e daidai, ka a bula e liu ka na bula tale ga e muri. 9Ko i au ko Joni na wekamuni, au sa vakaivotavota vata kei kemuni e na nomuni vakararawataki kei na nona matanitu kei na vosota sa noda e na vuku i Jisu. Au a biu e na yanuyanu ko Patimo ni'u sa vunautaka na vosa ni Kalou kei na dina sa mai vakatakila ko Jisu. 10E a vakasinaiti au na Yalo Tabu e na siga ni Turaga, ka'u a rogoca mai dakuqu e dua na domo levu me vaka na rorogo ni davui, 11ni kaya vakaoqo “Vola e na dua na i vola na ka ko raica, ka qai vakauta ki na i soqosoqo lewe ni lotu e vitu, mai Efeso, Simurina, Perikamo, Caetira kei Sariti, Filadelafia kei Leotisea” 12Au sa qai rai vuki me'u raici koya ka vosa tiko mai vei au, ka'u raica e vitu na i tutu ni cina koula 13ka tu cake tu e na kedra maliwa donu e dua, ka vaka na i rairai ni tamata. E vakaisulu tu e na sulu vakatui balavu ka yaco sara ki yavana, ka vau na lomaserena e na dua na i vau koula. 14E vulavula na drau ni uluna me vaka na vuti ni sipi se uca cevata; ka vaka na yameyame ni buka na yaloka ni matana. 15Sa makumakualiliva na yavana me vaka na parasa sa vakaririgi e na kena kuro, ka sa vakere na domona me vaka e dua na savu levu. 16Sa taura tiko e ligana i matau e vitu na kalokalo. Sa basika mai gusuna e dua na i seleiwau gata ka bati rua, ka sa vaka na i serau ni matanisiga e na sigalevu tutu na matana. 17Ia ni'u sa raici koya, au sa bale sara ki yavana me vaka e dua sa ciba. Ia sa qai tabaki au e na ligana i matau, ka kaya, “Kakua ni rere, ko i au na i matai kei na i otioti; 18sa i au ka'u sa bula tiko. Au a mate e liu, ia oqo au sa bula ka tawa mudu. Sa tu vei au na lewa kei mate kei na nodra vuravura na mate. 19Ia mo vola na veika ko sa raica, na veika sa tu oqo kei na veika e na yaco mai muri. 20Ia sa vakaoqo na i balebale vuni ni kalokalo e vitu ko sa raica e ligaqu i matau, kei na i tutu ni cina koula e vitu: na kalokalo e vitu sa i iratou na agilosi ni soqosoqo lewe ni lotu e vitu, kei na i tutu ni cina e vitu sa i ira na i soqosoqo lewe ni lotu e vitu.
Copyright
Learn More


text:
1Ni sa raici ira na lewe vuqa ko Jisu, sa mani cabe cake ki na ulunivanua. Ni sa dabe sobu e ratou sa qai lako mai ki vua na nona tisaipeli, 2sa qai tekivu vosa ko koya, ka vakatavulici ira, ka kaya: 3“Sa kalougata ko ira era sa yalo malumalumu, ni sa nodra na matanitu vakalomalagi. 4“Sa kalougata ko ira era dau kune rarawa, ni ra na vakacegui. 5“Sa kalougata ko ira era yalo malua ni ra na taukena na vanua. 6“Sa kalougata ko ira era via kania ka via gunuva na ka e dodonu, ni ra na vakamamautaki. 7“Sa kalougata ko ira era dau loloma, ni ra na lomani. 8“Sa kalougata ko ira era sa yalo savasava, ni ra na raica na Kalou. 9“Sa kalougata ko ira era dau sasagataka na veivinakati, ni ra na vakatokai me ra luve ni Kalou. 10“Sa kalougata ko ira era vakacacani e na vuku ni ka e dodonu, ni sa nodra na matanitu vakalomalagi. 11“Dou sa kalougata ni dou sa vakasewasewani ka vakacacani ka vosa vakacacataki vakailasu e na ka kece ga e ca e na vukuqu. 12Dou reki ka marau vakalevu, ni sa levu na kemudou i sau mai lomalagi, ni sa vaka oqo na nodra vakacacani na parofita era a bula e liu vei kemudou. 13“O i kemudou na masima kei vuravura. Ia kevaka sa seavu mai na masima na kena tuituina e na qai vakatuituinataki tale e na cava? Sa na qai sega ni yaga e na dua na ka, me sa biu tani ga, me ra buturaka na tamata. 14“O i kemudou na rarama kei vuravura. Na koro sa toka e delana e na sega ni tabonaki rawa. 15E sega tale ga ni ra dau vakacaudreva oti na cina na tamata, ka ra qai biuta e na ruku ni kato; e na kena i tutu ga, me vakararamataki ira kece ga era tiko e na loma ni vale. 16Me cila vaka kina na nomudou rarama e matadra na tamata, me ra raica rawa na nomudou cakacaka vinaka, ka vakarokorokotaka na Tamamudou sa tiko mai lomalagi. 17“Dou kakua ni nanuma ni'u sa lako mai me'u taba bokoca na Lawa kei na nodra i vakavuvuli na parofita, au sega ni lako mai me'u taba bokoca, ia me'u vakataucokotaka sara. 18Ni'u sa kaya vakaidina vei kemudou, e na sega sara ni takali rawa mai na Lawa e dua na i toqa se tikina lailai sara ka yacova ni sa takali ko lomalagi kei vuravura, e na vakayacori kece sara mada ga. 19O koya gona e na vakatokai kina me lailai sara e na matanitu vakalomalagi o koya e talaidredre ki na dua vei ira na i vakaro lalai oqo, ka vakatavulici ira vaka kina na tamata; ia, ko koya ga e na muria ka vakatavuvulitaka e na vakatokai me levu e na matanitu vakalomalagi. 20Ni'u sa kaya vei kemudou, kevaka e sega ni uasivi cake na nomudou i valavala dodonu mai na nodra na daunilawa kei na Farisi, dou na sega sara ni curu ki na matanitu vakalomalagi. 21“Dou sa rogoca ni a kainaki vei ira e liu, ʻMo kakua ni laba; o koya e laba sa dodonu me lewai kina e na mataveilewai.' 22Ia ko i au, au sa kaya vei kemudou, o koya ga sa cudruva na wekana, sa na lewai e na mataveilewai; o koya e vosa beca na wekana, sa na lewai e na matabose e cake, kei koya e rulaka na wekana, sa na lewai e na buka waqa mai eli. 23O koya gona kevaka ko sa mai vakacabora na nomu i solisoli e na i cabocabo ni soro, ka qai mai nanuma kina ni dua na ka e cati iko tiko kina na wekamu, 24laiva tu mada na nomu i solisoli ka la'ki veivinakati mada mai kei na wekamu, ka mo qai lako mai ka cabora na nomu i solisoli. 25“Drau veivinakati vakatotolo kei koya e beitaki iko ni drau sa lako vata tiko ga e gaunisala, de na qai soli iko yani ko koya e beitaki iko ki vua na turaganilewa, na turaganilewa ki vua na ovisa, ia ko na qai biu ki na valeniveivesu. 26Au sa kaya vakaidina vei iko, ko na sega ni sereki mai kea me yacova ni ko sa sauma na i otioti ni sede. 27“Dou sa rogoca ni a kainaki, ʻMo kakua ni dauyalewa.' 28Ia ko i au, au sa kaya vei kemudou, o koya ga e rai vua na yalewa ka gagano kina sa dauyalewa kaya oti e lomana. 29Kevaka sa vakacalai iko na matamu i matau, vecuka tani ka biuta laivi vei iko; ni vinaka cake vei iko me yali e dua na tikimu, me kakua ga ni biu ki eli na yagomu taucoko. 30Ia, kevaka sa vakacalai iko na ligamu i matau, muduka tani ka biuta laivi vei iko; ni sa vinaka cake vei iko me yali e dua na tikimu, me kakua ga ni biu ki eli na yagomu taucoko. 31“E a kainaki tale ga, ʻO koya e sereka na watina me solia vua na i vola vakadinadina ni veisere.’ 32Iako i au, au sa kaya vei kemudou, o koya ga e sereka na watina, ka sega e na vuku ni dautagane, sa vakavuna me la'ki dautagane, ia, ko koya e rau sa veiwatini kei na yalewa sa veisere oti sa dauyalewa. 33“Dou sa rogoca tale ga ni a kainaki vei ira e liu, ʻMo kakua ni bubului vakailasu; ia, mo vakayacora sara vua na Turaga na ka ko sa bubului kina.' 34Ia ko i au, au sa kaya vei kemudou, kakua sara ni bubului; kakua ki lomalagi ni sa i tikotiko vakatui ni Kalou, 35kakua ki vuravura ni sa i tutu ni yavana, kakua ki Jerusalemi ni sa nona koro na Tui levu. 36Kakua tale ga ni bubului ki ulumu ni ko sa sega ni vukica rawa e dua na drauna me vulavula, se loaloa. 37Ia me Io na Io ka Sega ga na Sega na nomudou vosa, ia na ka sa kuria oqo sa mai vua na Vunica. 38“Dou sa rogoca ni a kainaki, ʻMe i sau ni mata na mata, ka me i sau ni bati na bati.' 39Ia ko i au, au sa kaya vei kemudou, mo kakua ni vorati koya sa caka ca vei iko. Ia, kevaka e dua sa sabica na balumu i matau, vagolea tale ga vua na kena i karua: 40ia, kevaka e dua sa via veilewaitaki iko ka me taura kina na nomu sote, laiva tale ga yani vua na nomu kote. 41Ia, kevaka e dua sa vakasaurarataki iko mo lakova e dua na maile, lakova vata kaya e rua na maile. 42Solia vua sa mai kerekere vei iko; ka kakua ni vuki tani mai vua sa via mai dinau vei iko. 43“Dou sa rogoca ni a kainaki tale ga, ʻMo lomana na kai nomu ka cata na nomu meca.' 44Ia ko i au, au sa kaya vei kemudou, Lomani ira na nomudou meca ka masulaki ira era vakacacani kemudou, 45mo dou luvena kina na Tamamudou mai lomalagi. Ni sa vakacabea ko koya na nona matanisiga vei ira na tamata ca kei ira na tamata vinaka, ka vakatauca na uca vei ira na yalododonu kei ira na tawa yalododonu. 46Ia kevaka dou dau lomani ira ga era dau lomani kemudou, na cava e na kemudou i sau? Era sega li ni dau cakava vaka kina na daukumuni i vakacavacava? 47Ia, kevaka dou vakabula wale ga vei ira na wekamudou, na cava dou sa uasivi cake kina vei ira na tani? Era sega li ni dau cakava vaka kina na veimatanitu tani? 48O koya gona mo dou vinaka sara me vaka sa vinaka sara na Tamamudou vakalomalagi.
Copyright
Learn More